EUROPA-KOMMISSIONEN Bruxelles, den 30.11.2022 COM(2022) 687 final MEDDELELSE FRA KOMMISSIONEN TIL RÅDET om de afhjælpende foranstaltninger, som Ungarn har meddelt i henhold til forordning (EU, Euratom) 2020/2092 med henblik på beskyttelse af Unionens budget



(1)Med denne meddelelse følges der op på Europa-Kommissionens forslag til Rådets gennemførelsesafgørelse om foranstaltninger til beskyttelse af Unionens budget mod tilsidesættelser af retsstatsprincippet i Ungarn ("CID-forslaget") af 18. september 2022. Heri gives Rådet de nødvendige oplysninger for at træffe afgørelse i henhold til artikel 6, stk. 10, i Europa-Parlamentets og Rådets forordning (EU, Euratom) 2020/2092 af 16. december 2020 om en generel ordning med konditionalitet til beskyttelse af Unionens budget ("forordningen om konditionalitet") inden den 19. december 2022. (2)Proceduren i henhold til forordningen om konditionalitet blev indledt ved en skriftlig meddelelse til Ungarn den 27. april 2022 ("meddelelsen"). Den 18. september 2022 vedtog Europa-Kommissionen ("Kommissionen") CID-forslaget i overensstemmelse med artikel 6, stk. 9, i forordningen om konditionalitet. (3)I CID-forslaget forelagde Kommissionen sin vurdering af de foreslåede afhjælpende foranstaltninger, som den ungarske regering forelagde for at imødekomme Kommissionens konstateringer. Det angives nærmere bestemt i CID-forslagets betragtning 28, at "Da de problemer, der er konstateret i Ungarn, vedrører både den retlige ramme og i vid udstrækning administrativ praksis, vil vurderingen af tilstrækkeligheden af de afhjælpende foranstaltninger, som Ungarn har foreslået for at nå målet om at bringe tilsidesættelserne og/eller risiciene for Unionens finansielle interesser til ophør, imidlertid afhænge af analysen af detaljerne i foranstaltningerne og af, om alle de vigtigste trin i gennemførelsen gennemføres korrekt, fuldstændigt og effektivt, jf. de relevante tidsplaner, som Ungarn forelagde den 22. august. I den forbindelse mangler Ungarn stadig de vigtigste trin vedrørende mange af de foreslåede afhjælpende foranstaltninger." De vigtigste trin i gennemførelsen er også gengivet i bilaget til CID-forslagets begrundelse ("de vigtigste trin i gennemførelsen"). (4)I CID-forslagets betragtning 11 og 12 sammenfattes Kommissionens konstateringer i meddelelsen om situationer, der udgør tilsidesættelser af retsstatsprincippet, og de situationer eller sager i Ungarn, som må anses for sådanne tilsidesættelser, og som er til skade for eller kan skabe risici for den forsvarlige økonomiske forvaltning af Unionens budget eller Unionens finansielle interesser. Konstateringerne vedrører alvorlige systemiske uregelmæssigheder, mangler og svagheder i offentlige udbudsprocedurer, der fører til koncentration af kontrakttildelinger, alvorlige mangler i tildelingen af rammeaftaler, manglende anvendelse af reglerne om offentlige udbud og interessekonflikter for "truster af offentlig interesse" og de enheder, der forvaltes af dem, og manglende gennemsigtighed med hensyn til disse trusters forvaltning af midler. Desuden vedrørte konstateringerne begrænsninger i den effektive efterforskning og retsforfølgning af påståede kriminelle aktiviteter, og problemer vedrørende anklagemyndighedens organisation og mangel på en velfungerende og effektiv ramme for bekæmpelse af korruption. Kommissionen fandt, at disse problemer og det forhold, at de gentager sig over tid, viser, at de ungarske myndigheder af systemiske årsager ikke har været i stand til, at de har undladt, eller at de ikke været villige til at forhindre, at der træffes afgørelser, der er i strid med gældende ret for så vidt angår offentlige udbud og interessekonflikter, og dermed i tilstrækkelig grad at imødegå risikoen for korruption. De udgør en tilsidesættelse af retsstatsprincippet, navnlig retssikkerhedsprincippet og princippet om forbud mod vilkårlighed i den offentlige forvaltning, og giver anledning til betænkeligheder med hensyn til magtfordelingen. (5)Kommissionen tilkendegav i CID-forordningens betragtning 38, at "samlet set vil de foreslåede afhjælpende foranstaltninger i princippet kunne afhjælpe problemerne med systemiske uregelmæssigheder, mangler og svagheder i forbindelse med offentlige udbud, risiko for interessekonflikter og betænkeligheder vedrørende "truster af offentlig interesse" samt de yderligere forhold vedrørende efterforskning, retsforfølgning og rammen for bekæmpelse af korruption, forudsat at alle foranstaltningerne gennemføres korrekt og effektivt". (6)I betragtning 39 blev det tilføjet, at "de detaljerede bestemmelser for gennemførelse af de foreslåede afhjælpende foranstaltninger er imidlertid endnu ikke fastlagt, navnlig med hensyn til, hvordan centrale elementer i foranstaltningerne vil blive gennemført i de faktiske retsakter, der skal vedtages med henblik på gennemførelse af de afhjælpende foranstaltninger". I betragtning 39 blev der endvidere mindet om, at i betragtning af at flere af de problemer, der er konstateret i Ungarn, ikke kun handler om ændringer i den retlige ramme, men nok så væsentligt om den konkrete gennemførelse af ændringer i praksis, som kræver længere tid for at generere konkrete resultater, bestod der på det tidspunkt, hvor CID-forslaget blev fremsat, stadig en risiko for Unionens budget — i hvert fald indtil de centrale elementer i nogle af de afhjælpende foranstaltninger er gennemført, jf. tidsplanerne for de afhjælpende foranstaltninger, som Ungarn forelagde den 22. august. Indtil de vigtigste retsakter, der gennemfører mange af de foreslåede afhjælpende foranstaltninger, træder i kraft, og under hensyntagen til vurderingen i begrundelsen samt muligheden for, at foranstaltningerne muligvis ikke gennemføres korrekt, eller at deres effektivitet kan svækkes på grund af den konkrete udformning af foranstaltningerne, foretog Kommissionen et skøn over den deraf følgende risiko for Unionens budget og forelagde Rådet forslag til foranstaltninger i henhold til artikel 6, stk. 9, i forordningen om konditionalitet. (7)På dette grundlag foreslog Kommissionen at suspendere 65 % af forpligtelserne under tre af samhørighedspolitikkens programmer inden for den flerårige finansielle ramme for 2021-2027: i) det operationelle program for miljø- og energieffektivitet plus, ii) det operationelle program for integreret transport plus og iii) det operationelle program for territorial og bymæssig udvikling plus. I tilfælde af, at disse programmer endnu ikke er godkendt på det tidspunkt, hvor Rådet vedtager sin afgørelse, foreslog Kommissionen, at godkendelsen af et eller flere af dem skulle suspenderes. Kommissionen foreslog derudover et forbud mod at indgå nye retlige forpligtelser med enhver trust af offentlig interesse og enhver enhed, der ejes helt eller delvis af sådanne truster, inden for rammerne af ethvert EU-program under direkte og indirekte forvaltning, står i et rimeligt forhold til målet. (8)CID-forslaget afspejlede Ungarns tilsagn om senest den 19. november 2022 at aflægge rapport til Kommissionen om gennemførelsen af de afhjælpende foranstaltninger, som Ungarn havde forelagt. I CID-forslaget anførte Kommissionen også, at den ville holde Rådet underrettet om alle relevante elementer, der kan have indvirkning på dens vurdering. (9)Efter drøftelserne mellem de ungarske myndigheder og Kommissionen modtog Kommissionen oplysninger fra Ungarn den 19. november 2022 om de foranstaltninger, der var truffet for at gennemføre de forpligtelser, som den ungarske regering havde påtaget sig. (10)Efter at have taget de afhjælpende foranstaltninger i betragtning i lyset af Ungarns nærmere gennemførelse heraf gives Rådet i denne meddelelse de nødvendige oplysninger til at træffe afgørelse om CID-forslaget. Vurderingen i denne meddelelse bygger på de dokumenter, der er modtaget fra de ungarske myndigheder senest den 19. november 2022, som er skæringsdatoen for vurderingen. Vurdering af tilstrækkeligheden af og fremskridtene med hensyn til de afhjælpende foranstaltninger, som Ungarn har forelagt (11)Efter vedtagelsen af CID-forslaget har Kommissionen analyseret detaljerne nærmere i de relevante retsakter, som Ungarn har forelagt, og hvorvidt de vigtigste trin i gennemførelsen er fulgt. På dette grundlag har den vurderet tilstrækkeligheden af de 17 afhjælpende foranstaltninger, som Ungarn forelagde i sit brev af 22. august 2022 for at imødekomme Kommissionens konstateringer i meddelelsen, og som er suppleret med yderligere tilsagn i brevet af 13. september 2022 ("septemberbrevet"), i betragtning af de fremskridt, der er gjort med hensyn til deres gennemførelse pr. 19. november 2022. Kommissionen tog også brevet om gennemførelsen af de afhjælpende foranstaltninger i betragtning, som Ungarns justitsminister Varga sendte til kommissær Johannes Hahn den 19. november 2022 (herefter "novemberbrevet"). (12)Det drejer sig om følgende afhjælpende foranstaltninger: I.styrkelse af forebyggelsen, opdagelsen og korrektionen af ulovligheder og uregelmæssigheder i forbindelse med gennemførelsen af EU-midler ved hjælp af en nyoprettet integritetsmyndighed II.oprettelse af en taskforce for bekæmpelse af korruption III.styrkelse af rammen for bekæmpelse af korruption IV.sikring af gennemsigtighed i forbindelse med, at kapitalforvaltningsfonde af offentlig interesse anvender EU-midler V.indførelse af en bestemt procedure i tilfælde af særlig kriminalitet vedrørende udøvelse af offentlig myndighed eller forvaltning af offentlig ejendom VI.styrkelse af revisions- og kontrolmekanismerne for at sikre en forsvarlig anvendelse af EU-midler

VII.mindskelse af andelen af udbudsprocedurer med kun én tilbudsgiver, der involverer EU-midler VIII.mindskelse af andelen af udbudsprocedurer med kun én tilbudsgiver, der involverer midler fra det nationale budget IX.udvikling af et værktøj til rapportering om udbudsprocedurer med kun én tilbudsgiver til overvågning af og rapportering om offentlige udbud, der er afsluttet med kun én tilbudsgiver X.udvikling af det elektroniske system vedrørende offentlige udbud (EPS) med henblik på at øge gennemsigtigheden XI.udvikling af en ramme for præstationsmåling til vurdering af produktiviteten og omkostningseffektiviteten i forbindelse med offentlige udbud XII.vedtagelse af en handlingsplan for at øge konkurrencen på området offentlige udbud XIII.kurser for mikrovirksomheder og små og mellemstore virksomheder vedrørende praksis i forbindelse med offentlige udbud XIV.indførelse af en støtteordning til kompensation for omkostninger i forbindelse med mikrovirksomheders og små og mellemstore virksomheders deltagelse i offentlige udbud XV.anvendelse af Arachne XVI.styrkelse af samarbejdet med OLAF og XVII.vedtagelse af en retsakt, der sikrer øget gennemsigtighed i de offentlige udgifter. (13)Tretten af de afhjælpende foranstaltninger indeholdt vigtige trin i gennemførelsen, som skal være fulgt senest den 19. november 2022. Med hensyn til fire afhjælpende foranstaltninger, nærmere bestemt de afhjælpende foranstaltninger viii) og xii) — xiv), anførte Kommissionen, at der ikke umiddelbart forelå nogen vigtige trin i gennemførelsen, fordi de forudsætter en længere gennemførelsesperiode. (14)For at overholde de frister, der er fastsat i de vigtigste trin i gennemførelsen, vedtog Ungarn flere lovgivningsmæssige retsakter mellem udgangen af september og begyndelsen af oktober 2022. Der var imidlertid behov for intense drøftelser mellem de ungarske myndigheder og Kommissionens tjenestegrene i forsøget på at sikre, at disse retsakter var i fuld overensstemmelse med de afhjælpende foranstaltninger, og at de ville være virkningsfulde. En tidligere efterlevelse af ordlyden og ånden i de afhjælpende foranstaltninger for at sikre, at de virker efter hensigten, ville have gjort det muligt at gennemføre en mere gnidningsløs proces og forelægge denne ajourførte vurdering på et tidligere tidspunkt. Den ungarske regering forelagde den 15. november 2022 nationalforsamlingen en såkaldt "servicepakke" med en række forslag til ændringer af de lovtekster, der blev vedtaget i slutningen af september og begyndelsen af oktober 2022. Servicepakken består af to lovforslag, et (T/2033) til vedtagelse efter den almindelige procedure, hvor den endelige afstemning fandt sted den 22. november 2022, og det andet lovforslag (T/2032) til vedtagelse efter den procedure, der gælder for den grundlæggende ret (der kræver et flertal på to tredjedele), efter planen med en endelig afstemning den 6. december 2022. Som følge heraf kan ændringer vedrørende gennemførelsen af en og samme afhjælpende foranstaltning være opdelt i disse to lovforslag med forskellige vedtagelsesdatoer. Den engelske arbejdsversion af denne servicepakke nåede først frem til Kommissionens tjenestegrene sent den 18. november 2022. (15)I overensstemmelse med forordningen om konditionalitet og i lyset af artikel 4 og 6 heri kræver vurderingen af tilstrækkeligheden af de afhjælpende foranstaltninger, at det fastslås, at disse foranstaltninger, således som de er vedtaget og i lyset af deres nærmere bestemmelser, vil kunne bringe de relevante tilsidesættelser af retsstatsprincippet og/eller virkningerne eller risiciene for den forsvarlige økonomiske forvaltning af Unionens budget og for Unionens finansielle interesser til ophør, og at det dermed konkluderes, at betingelserne for at tage forordningen i anvendelse ikke længere er opfyldt. (16)Den nuværende vurdering berører ikke eventuelle fremtidige foranstaltninger fra Kommissionens side i det tilfælde, at de relevante retsakter eller gennemførelsesbestemmelserne hertil ændres, eller hvis de afhjælpende foranstaltninger ikke gennemføres, på et tidspunkt ikke længere gennemføres virkningsfuldt eller ikke opnår de forventede resultater. På dette grundlag forbeholder Kommissionen sig ret til at genoverveje sin holdning til hvert anliggende og indlede en ny procedure, hvis alle betingelserne i forordningen om konditionalitet er opfyldt. (17)I novemberbrevet forpligtede den ungarske regering sig til at aflægge rapport til Kommissionen om gennemførelsen af alle afhjælpende foranstaltninger kvartalsvis og uden betingelser frem til den 31. december 2028, dvs. indtil udgangen af det år, hvor integritetsmyndighedens bestyrelses første seksårige mandat udløber. Uden at det berører de foreslåede foranstaltninger til beskyttelse af Unionens budget, vil Kommissionen fortsat overvåge den korrekte, fuldstændige og virkningsfulde gennemførelse af alle afhjælpende foranstaltninger, herunder gennemførelsen af alle de skridt, Ungarn har forpligtet sig til i de afhjælpende foranstaltninger, også dem, der forudsætter en længere gennemførelsesperiode (dvs. efter den 19. november 2022), og af eventuelle yderligere forpligtelser, som Ungarn har påtaget sig i tilknytning til de afhjælpende foranstaltninger. I.Styrkelse af forebyggelsen, opdagelsen og korrektionen af ulovligheder og uregelmæssigheder i forbindelse med gennemførelsen af EU-midler ved hjælp af en nyoprettet integritetsmyndighed (18)Den ungarske regering forpligtede sig til at oprette en integritetsmyndighed med det formål at styrke forebyggelse, opdagelse og korrektion af svig, interessekonflikter og korruption samt andre ulovligheder og uregelmæssigheder i forbindelse med gennemførelsen af finansiel støtte fra Unionen. Til dette formål forpligtede Ungarn sig til at overlade integritetsmyndigheden omfattende beføjelser. Landet påtog sig at overholde særlige regler om udnævnelse af integritetsmyndighedens bestyrelse og om medvirken af et "udvælgelsesudvalg", der skal sikre, at integritetsmyndigheden og dennes bestyrelsesmedlemmer fungerer i fuld uafhængighed. (19)Oprettelsen af integritetsmyndigheden, et hidtil ikkeeksisterende organ i Ungarn, er en tværgående foranstaltning, der har til formål at afhjælpe de systemiske overtrædelser af retsstatsprincippet i forbindelse med offentlige udbud, der påvirker Unionens finansielle interesser. Det er en af de centrale afhjælpende foranstaltninger, som Ungarn har foreslået. (20)De vigtigste skridt i gennemførelsen af denne foranstaltning var: i) vedtagelsen af en regeringsbeslutning om opgaver og tidsplan for oprettelsen af integritetsmyndigheden senest den 5. september 2022, ii) forelæggelsen for nationalforsamlingen af et udkast til lov om oprettelse af integritetsmyndigheden senest den 30. september 2022, iii) udnævnelsen af bestyrelsen senest den 4. november 2022 og iv) påbegyndelsen af integritetsmyndighedens faktiske aktiviteter pr. 19. november 2022.

(21)Ungarn har taget følgende skridt til at udføre de vigtigste trin i gennemførelsen. (22)Den 5. september 2022 vedtog den ungarske regering regeringsbeslutning 1424/2022 om opgaver i forbindelse med oprettelsen af en uafhængig myndighed, der skal forebygge, opdage og korrigere ulovligheder og uregelmæssigheder i forbindelse med gennemførelsen af EU-midler. Denne regeringsbeslutning trådte i kraft den 6. september 2022. (23)Den 23. september 2022 forelagde den ungarske regering nationalforsamlingen et lovudkast om oprettelse af integritetsmyndigheden. Den 4. oktober 2022 vedtog nationalforsamlingen loven om oprettelse af integritetsmyndigheden (lov nr. XXVII af 2022 om kontrol med anvendelsen af Den Europæiske Unions budgetmidler, "loven om integritetsmyndigheden"), som blev offentliggjort den 10. oktober 2022 og trådte i kraft den 11. oktober 2022. De ungarske myndigheder drøftede en række ændringer af loven om integritetsmyndigheden med Kommissionen; de fleste af ændringerne blev indført i den del af servicepakken, som nationalforsamlingen stemte om den 22. november 2022. Ændringerne af integritetsmyndighedens beføjelser, hvad angår formueangivelser, blev imidlertid indføjet i den del af servicepakken, for hvilken den endelige afstemning efter planen finder sted den 6. december 2022. Efter forelæggelsen af servicepakken for nationalforsamlingen sendte de ungarske myndigheder den 16. november 2022 et revideret udkast til ordlyden af loven om integritetsmyndigheden til Kommissionen. Ændringsretsakten med hovedparten af ændringerne blev vedtaget den 22. november 2022 og afspejler ændringerne i den lovtekst, som Kommissionen modtog den 16. november 2022. Kommissionen har ingen mulighed for at vurdere, om ændringerne vedrørende formueangivelser, der efter planen sættes til afstemning i nationalforsamlingen den 6. december 2022, vil træde i kraft som foreslået, eller om der vil blive fremsat yderligere ændringsforslag inden vedtagelsesdatoen. (24)Med hensyn til udarbejdelsen af udkastet til lov om integritetsmyndigheden havde den ungarske regering forpligtet sig til at rådføre sig indgående med nationale og internationale interesserede parter, anmode om politisk rådgivning fra Organisationen for Økonomisk Samarbejde og Udvikling (OECD) og tage de relaterede anbefalinger i betragtning. Ud over at høre Kommissionen rådførte den ungarske regering sig faktisk med OECD, som forelagde forslag angående ordlyden den 27. september 2022. Den 4. november oplyste den ungarske regering OECD om, på hvilken måde den havde taget hensyn til OECD's udtalelser ved udformningen af loven om integritetsmyndigheden, der blev offentliggjort den 10. oktober 2022. Den ungarske regering rådførte sig desuden med Europarådet om udkastet til lov om integritetsmyndigheden den 15. september 2022. Europarådet forelagde sine bemærkninger den 13. oktober 2022, dvs. efter kundgørelsen af loven om integritetsmyndigheden den 10. oktober 2022. Den ungarske regering svarede den 16. november 2022, efter at den havde forelagt ændringer af loven om integritetsmyndigheden som en del af servicepakken af 15. november 2022. Den ungarske regering tog hensyn til visse udtalelser eller forslag til ordlyden, som var i overensstemmelse med OECD's og Europarådets holdninger, bl.a. efter Kommissionens anbefalinger. De ungarske myndigheder gjorde rede for, hvorfor visse udtalelser eller forslag ikke kunne tages i betragtning. På dette grundlag finder Kommissionen, at den ungarske regering for høringsprocessens vedkommende har opfyldt de relevante tilsagn i den afhjælpende foranstaltning. Kommissionen bemærker, at nogle anbefalinger blev accepteret og afspejlet i lovteksten, dog ikke alle. I det omfang visse anbefalinger blev afspejlet, er Kommissionen af den opfattelse, at høringen af OECD og Europarådet bidrog til at forbedre udformningen af loven om integritetsmyndigheden. (25)Med hensyn til udvælgelsen og udnævnelsen af integritetsmyndighedens bestyrelse handlede de relevante ungarske myndigheder i overensstemmelse med den tidsplan og de grundlæggende krav, der blev fastsat i den afhjælpende foranstaltning, der havde til formål at sikre, at integritetsmyndigheden og medlemmerne af dennes bestyrelse er helt uafhængige. Den 23. september 2022 udsendte generaldirektøren for generaldirektoratet for revision af anvendelsen af EU-midler ("EUTAF") en international åben indkaldelse af interessetilkendegivelser vedrørende udvælgelsen af de tre medlemmer af udvælgelsesudvalget på grundlag af kriterierne i den afhjælpende foranstaltning. Den 11. oktober 2022 udnævnte generaldirektøren for EUTAF de tre medlemmer af udvælgelsesudvalget. Den 14. oktober 2022 offentliggjorde udvælgelsesudvalget en indkaldelse af ansøgninger til integritetsmyndighedens bestyrelse på grundlag af kriterierne i den afhjælpende foranstaltning med ansøgningsfrist den 25. oktober 2022. Den 28. oktober 2022 udstedte udvælgelsesudvalget listen over egnede kandidater til stillingen som formand og næstformand for integritetsmyndighedens bestyrelse. Samme dag offentliggjorde formanden for statsrevisionen det evalueringsskema, der skulle anvendes ved udvælgelsen af bestyrelsesmedlemmerne. Den 3. november 2022 indstillede formanden for statsrevisionen de udvalgte medlemmer, som blev udnævnt af republikkens præsident den 4. november 2022. (26)Processen til udvælgelse af medlemmerne af integritetsmyndighedens bestyrelse opfyldte formelt forpligtelserne i henhold til den afhjælpende foranstaltning. Dog bemærker Kommissionen, at den anden næstformand for bestyrelsen på grundlag af oplysninger offentliggjort af statsrevisionen blev udnævnt til trods for, at andre kandidater havde opnået et højere antal point i udvælgelsesprocessen. Ifølge de ungarske myndigheders oplysninger til Kommissionen fulgte man en proces, hvorved den indstillede kandidat til posten som formand for bestyrelsen fik mulighed for at interviewe to kandidater til stillingen som anden næstformand. Valget blev derefter truffet på grundlag af feedback fra den indstillede formand baseret på behovet for at udvælge en kandidat med erfaring i ledelse af store organisationer. Selv om dette i princippet letter nedsættelsen af en bestyrelse, der kan samarbejde effektivt, indgik denne procedure ikke i den afhjælpende foranstaltning, hvori det hedder, at bestyrelsen vil blive udnævnt efter en kvalifikationskontrol foretaget af udvælgelsesudvalget og en udvælgelse foretaget af statsrevisionen. Proceduren har dermed ikke været fuldt gennemsigtig med hensyn til dette valg. Det bemærkes også, at Kommissionen ud fra de foreliggende oplysninger ikke kan konkludere, at den kandidat, der er udnævnt til medlem, fuldt ud opfylder kriteriet om tilstrækkelig international erfaring med hensyn til korruptionsbekæmpelse og offentlige udbud, selv om vedkommende opfylder alle de øvrige kriterier, der er fastsat i de afhjælpende foranstaltninger. De to øvrige medlemmer af bestyrelsen opfylder fuldt ud alle de kriterier, der er fastsat i de afhjælpende foranstaltninger. (27)Formanden for integritetsmyndigheden har meddelt Kommissionen, at han påtænker at øge organisationens størrelse (mindst 120 ansatte) i forhold til det minimum på 50 ansatte, der er fastsat i den afhjælpende foranstaltning, med et budget afpasset derefter. Han overvejer endvidere lønpakker til medarbejdere, der gør det muligt for ham at tiltrække eksperter fra den private sektor, også selv om disse ville overstige lønniveauet for integritetsmyndighedens bestyrelsesmedlemmer. Han rapporterede også, at den ungarske regering ikke havde modsat sig denne anmodning, selv om drøftelserne om færdigetableringen af budgettet stadig pågik. Ansættelsen af personalet er i gang, og formanden bekræftede, at han var den eneste ansættelsesmyndighed, og at regeringen ikke deltog i processen. Disse personale- og ressourceplaner er fortsat underlagt budgetbeslutninger, som endnu ikke er vedtaget. Bekræftes dette, finder Kommissionen, at tiltaget vil bidrage til at effektivisere institutionen. (28)Den 18. november 2022 holdt integritetsmyndighedens bestyrelse sit første officielle møde, og mødereferatet heraf blev forelagt Kommissionen. (29)Med hensyn til integritetsmyndighedens beføjelser overlader de relevante lovparagraffer i loven om integritetsmyndigheden hovedparten af de beføjelser, der kræves ifølge den afhjælpende foranstaltning, til integritetsmyndigheden, herunder: i) fuld adgang til oplysninger om igangværende og kommende eller planlagte offentlige udbudsprocedurer og erklæringer om interessekonflikter (§ 5, stk. 5, litra a), § 8, stk. 1 og 2, samt § 18, stk. 8) ii) at pålægge andre myndigheder at udføre administrative undersøgelser på integritetsmyndighedens vegne (§ 5, stk. 2, litra a) og kapitel III, underafsnit 7) iii) at pålægge de relevante myndigheder at indlede procedurer med henblik på at kontrollere erklæringer om interessekonflikter i tilfælde af klager og mistanke i forbindelse med forvaltningen af EU-midler (§ 18, stk. 2, § 24, stk. 1, og § 25, stk. 1) iv) at iværksætte procedurer til kontrol af visse formueangivelser (§ 5, stk. 6, stk. 6, litra a), og stk. 7) v) at anbefale ordregivende myndigheder at anvende en bestemt offentlig udbudsprocedure i en bestemt procedure eller en kategori af procedurer (§ 15, stk. 1, litra a)-e)) vi) at pålægge den relevante ordregivende myndighed at suspendere et udbud, hvis der er mistanke om svig, korruption, interessekonflikter eller andre alvorlige ulovligheder eller uregelmæssigheder, der opdages i forbindelse med proceduren (§ 21) vii) at udstede anbefalinger til ordregivende myndigheder om grunde til at udelukke økonomiske aktører fra offentlige udbud (§ 15, stk. 1, litra e), og § 16) viii) at iværksætte retsprocesser ved klagenævnet for offentlige udbud (PPAB) over for adfærd eller misligholdelse, som strider mod reglerne for offentlige udbud i henhold til lov CXLIII af 2015 om offentlige udbud (§ 15, stk. 4) ix) at anmode om domstolsprøvelse af alle afgørelser truffet af myndigheder vedrørende offentlige udbudsprocedurer, der involverer enhver form for EU-støtte og kan gøres til genstand for domstolsprøvelse osv. (§ 15, stk. 4) x) udstedelse af en årlig analytisk integritetsrapport med anbefalinger og resultater, idet den ungarske regering pålægges at svare integritetsmyndigheden og gøre rede for, hvordan den vil forholde sig til rapportens resultater (kapitel I, underafsnit 5 og 6, og § 74). (30)Kommissionen bemærker, at det fremgår af § 3, sidste punktum, i loven om integritetsmyndigheden vedrørende udførelsen af integritetsmyndighedens opgaver, at uanset at et projekt giver afkald på EU-finansiering, fratager dette ikke myndigheden dennes beføjelser, hvis svig, interessekonflikter, korruption og andre ulovligheder eller uregelmæssigheder påvirker eller i alvorlig grad risikerer at påvirke den forsvarlige økonomiske forvaltning af Den Europæiske Unions budget eller beskyttelsen af Den Europæiske Unions finansielle interesser. Alt efter hvordan bestemmelsen fortolkes, vil denne bestemmelse ikke nødvendigvis i sig selv fratage integritetsmyndigheden dennes beføjelser, hvis et projekt trækkes tilbage fra EU-finansiering. For så vidt integritetsmyndigheden opretholder sin skønsbeføjelse, hvad angår de underliggende problemer i tilfælde af svig, interessekonflikter, korruption og andre ulovligheder eller uregelmæssigheder og deres forbindelse med Unionens budget, kan bestemmelsen forstås således, at selv de nævnte projekter fortsat vil være underlagt integritetsmyndighedens kontrol. Fortolkningen og anvendelsen af denne bestemmelse vil imidlertid afhænge af de ungarske myndigheders afgørelser, og en sådan bestemmelse kan også fortolkes på en måde, der gør det muligt at fratage integritetsmyndigheden dennes beføjelser, så snart den begynder at undersøge bestemte offentlige udbudsprocedurer. Denne bestemmelse kan således anvendes til at stække integritetsmyndigheden og gøre den ude af stand til at sætte en stopper for de strukturelle problemer, der har fået Kommissionen til at indlede proceduren i medfør af forordningen om konditionalitet. Et hensyn til retssikkerheden og integritetsmyndighedens effektivitet ville have forudsat, at det i ordlyden af de relevante bestemmelser udtrykkeligt fastsættes, at integritetsmyndighedens beføjelser opretholdes uden undtagelse eller begrænsning, selv efter at et projekt er trukket tilbage fra EU-finansiering. (31)Kommissionen ser med tilfredshed på § 27/A i loven om integritetsmyndigheden. Ifølge den bestemmelse kan integritetsmyndigheden indgive en anmodning om genoptagelse eller fornyet genoptagelse af anklagemyndighedens eller efterforskningsmyndighedernes afgørelser om at afvise en anmeldelse af en forbrydelse eller om at afslutte retsprocessen i overensstemmelse med den nye procedure, der er indført som følge af afhjælpende foranstaltning v). Denne bestemmelse vil bidrage til at effektivisere såvel afhjælpende foranstaltning v) som den afhjælpende foranstaltning vedrørende integritetsmyndigheden. Integritetsmyndigheden kan have førstehåndsoplysninger og bevismateriale om forhold af relevans for straffesager. Den vil kunne tilvejebringe de fornødne elementer til at sikre, at efterforskningen eller retsforfølgningen af de strafbare handlinger, der er omfattet af den nye procedure under afhjælpende foranstaltning v), genoptages på behørig vis. Som det vil blive uddybet senere, findes der imidlertid visse mangler i den afhjælpende foranstaltnings nærmere bestemmelser om indførelse af en bestemt procedure i tilfælde af særlig kriminalitet i forbindelse med udøvelse af offentlig myndighed eller forvaltning af offentlig ejendom. (32)Kommissionen bemærker også, at eftersom integritetsmyndigheden i de fleste tilfælde vil have beføjelse til at udstede anbefalinger til ordregivende myndigheder, er det afgørende — hvis disse anbefalinger ikke følges, og de derved opståede forhold er lovstridige — at integritetsmyndigheden hurtigt og effektivt kan indlede retsprocesser ved domstolen for at sikre lovligheden og på en virkningsfuld måde forebygge skader på Unionens finansielle interesser. Dette er afgørende for at sikre, at integritetsmyndigheden vil kunne afhjælpe de strukturelle tilsidesættelser, der fik Kommissionen til at indlede proceduren i medfør af forordningen om konditionalitet. § 15, stk. 4, omhandler integritetsmyndighedens mulighed for at iværksætte retsprocesser ved det kompetente organ eller den kompetente ret, og navnlig når det drejer sig om en ulovlighed i forbindelse med offentlige udbud, kan myndigheden iværksætte retsprocessen ved PPAB, idet myndigheden også kan anmode om, at der træffes foreløbige forholdsregler. § 27, stk. 1, giver integritetsmyndigheden mulighed for ved en arbejds‑ og forvaltningsdomstol at anfægte afgørelser truffet af PPAB eller en anden myndighed vedrørende offentlige udbud, der berører EU-midler, herunder muligheden for at anmode om foreløbige forholdsregler. (33)Kommissionen bemærker, at integritetsmyndigheden kan iværksætte retsprocessen ved klagenævnet for offentlige udbud, og at varigheden af sådanne retsprocesser ifølge de gældende regler er begrænset til op til 25 dage, medmindre en specifik og afgrænset undtagelse gør sig gældende. Integritetsmyndigheden kan anmode om, at PPAB's afgørelse prøves ved den kompetente domstol, øjeblikkeligt efter at dens procedure for prøvelse er afsluttet. Nogle vigtige aspekter er imidlertid ikke klart formuleret i loven om integritetsmyndigheden: den nødvendige suspension af den offentlige udbudsprocedure, så længe PPAB-proceduren er i gang, og muligheden for domstolsprøvelse, hvis fristen for, at PPAB træffer afgørelse, udløber, uden at en afgørelse er truffet. Kommissionen bemærker også, at integritetsmyndigheden ikke har mulighed for at anlægge sag direkte ved domstolene, hvilket i nogle tilfælde kan være mere effektivt. Det rejser derfor tvivl om effektiviteten af domstolsprøvelsen af sager i tilfælde, hvor den ordregivende myndighed ikke følger integritetsmyndighedens anbefaling. (34)Angående integritetsmyndighedens beføjelser i forbindelse med verifikation af formueangivelser, der er indeholdt i de ændringer, som skal vedtages den 6. december 2022, er det vigtigt at bemærke, at der i § 5, stk. 6, 6a og 7 fastsættes en ordning, hvorved: i) integritetsmyndigheden for visse enkeltpersoners angivelser af offentlig formue vil få ret til at gennemføre en ikke nærmere angivet "procedure for undersøgelse af formueangivelser". Myndigheden kan på grundlag heraf iværksætte proceduren vedrørende formueangivelsen ved det relevante organ, som bør oplyse integritetsmyndigheden om resultaterne af en sådan procedure ii) integritetsmyndigheden vil for så vidt angår andre enkeltpersoners angivelser af offentlig formue kun være berettiget til at iværksætte proceduren vedrørende verifikation af formueangivelser ved det relevante organ, som har til opgave at verificere dem, og som bør oplyse integritetsmyndigheden om resultaterne af en sådan procedure, og iii) integritetsmyndigheden vil for så vidt angår angivelser af (ikkeoffentlig) formue fra enkeltpersoner, der er forpligtet til at afgive formueangivelser som følge af deres rådgivnings-, beslutnings- eller kontrolbeføjelser i relation til EU-midler, kunne indlede en verifikationsprocedure ved det relevante organ og blive oplyst om resultatet heraf og om iværksættelsen af en efterforskning af tilranelse af aktiver. (35)Som Kommissionen forklarede de ungarske myndigheder i deres bemærkninger af 18. november 2022, er en sådan ordning ikke i fuld overensstemmelse med den afhjælpende foranstaltning, hvorved den ungarske regering forpligtede sig til at overdrage beføjelser til integritetsmyndigheden vedrørende verifikation af formueangivelser, der er indgivet i henhold til § 183 i lov CXXV af 2018 (dvs. højtstående politiske ledere uden mandat som medlemmer af nationalforsamlingen: premierministeren, ministre, premierministerens politiske direktør og statssekretærer). Ifølge den forpligtelse bør integritetsmyndigheden være det eneste organ med beføjelse til direkte at verificere sådanne formueangivelser. Desuden opfylder denne ordning tilsyneladende heller ikke det yderligere tilsagn i septemberbrevet, ifølge hvilket integritetsmyndigheden får beføjelse til at verificere alle højrisikotjenestemænds angivelser af offentlige aktiver og gives adgang til relevante databaser og registre med henblik på at verificere rigtigheden af oplysningerne i angivelserne. Derved begrænses integritetsmyndighedens beføjelser til at anmode andre organer om at verificere formueangivelserne og modtage oplysninger om resultaterne af en sådan verifikation. Desuden omfatter den personkreds, som integritetsmyndigheden har kompetence over, ikke alle tjenestemænd, der er omfattet af begrebet "højrisikotjenestemænd". Proceduren for at verificere angivelser af ikkeoffentlig formue er begrænset til personer med ansvar for rådgivning om, forvaltning af eller kontrol med EU-midler; imidlertid var der ikke tale om en sådan begrænsning i de forpligtelser, som den ungarske regering har påtaget sig. (36)Med hensyn til proceduren for afskedigelse af medlemmer af integritetsmyndighedens bestyrelse bemærker Kommissionen med tilfredshed, at Ungarn har tilsluttet sig at ændre den oprindeligt foreslåede afskedigelsesprocedure med henblik på at give en domstol kompetence til at træffe afgørelse om afskedigelsen. Kommissionen bemærker imidlertid, at proceduren er kort og kun udgør tredive dage mellem stævningen og retsafgørelsen i første instans. En så kort frist vil gøre det vanskeligt for det medlem af bestyrelsen, der er berørt af en afskedigelsesprocedure, at tilrettelægge sit forsvar på en virkningsfuld måde og for den kompetente ret at sikre udvekslingen af processkrifter, holde retsmøder og beskytte retten til forsvar og processuelle rettigheder. Desuden er appellens virkninger for det pågældende medlems stilling og navnlig spørgsmålet om, hvorvidt en appel vil have opsættende virkning, uklare i loven om integritetsmyndigheden. Eftersom afgørelsen i første instans tilsyneladende kan føre til afskedigelse umiddelbart efter en kort procedure, forekommer appellen at have begrænset virkning. Den måde, hvorpå afskedigelsesproceduren alt i alt er tilrettelagt, beskytter ikke i tilstrækkelig grad integritetsmyndighedens medlemmer mod utilbørlig påvirkning og risikerer at undergrave integritetsmyndighedens uafhængighed. (37)Kommissionen finder derfor, at lovrammen for integritetsmyndigheden som fastsat i loven om integritetsmyndigheden ikke fuldt ud opfylder de tilsagn, der er givet i henhold til den afhjælpende foranstaltning, og derfor ikke kan anses for at være fuldt ud effektive og tilstrækkelige i henhold til forordningen om konditionalitet. De svagheder, risici og mangler ved den afhjælpende foranstaltning, som rejser tvivl om integritetsmyndighedens effektivitet og uafhængighed og dens evne til at afhjælpe Kommissionens konstateringer, er følgende: i) fraværet af en klar regel om, at integritetsmyndigheden bevarer sin kompetence, efter at et projekt er trukket tilbage fra EU-finansiering ii) svaghederne ved systemet for domstolsprøvelse af ordregivende myndigheders afgørelser, der ikke følger integritetsmyndighedens anbefalinger iii) svaghederne ved afskedigelsesproceduren iv) direkte beføjelser, i modsætning til integritetsmyndighedens tilsynsbeføjelser, i relation til de forskellige grupper, der afgiver erklæringer, og den manglende overdragelse af kompetence til integritetsmyndigheden med henblik på at verificere regeringsmedlemmers formueangivelser v) det begrænsede anvendelsesområde, fordi ikke alle "højrisikotjenestemænd" er underlagt integritetsmyndighedens beføjelser til at verificere formueangivelser vi) en kandidat, som er udnævnt til integritetsmyndighedens bestyrelse, har kun begrænset international erfaring, hvilket kan udgøre en risiko for organets effektive funktion.

II.Oprettelse af en taskforce for bekæmpelse af korruption (38)Den ungarske regering forpligtede sig til at oprette en taskforce for bekæmpelse af korruption ("ny taskforce for bekæmpelse af korruption") senest den 1. december 2022 med følgende opgaver: i) undersøgelse af de eksisterende foranstaltninger til bekæmpelse af korruption og udarbejdelse af forslag til forbedring af opdagelse, efterforskning, retsforfølgning og sanktionering af korrupt praksis ii) udarbejdelse af forslag til foranstaltninger med henblik på at forbedre forebyggelsen og opdagelsen af korruption iii) udarbejdelse af en årlig rapport med en analyse af risici og tendenser i forbindelse med korruption og korrupt praksis, hvori der foreslås effektive modforholdsregler og bedste praksis for og vurdering af den praktiske gennemførelse heraf. (39)Lovrammen for den nye taskforce for bekæmpelse af korruption skulle indgå i loven om oprettelse af integritetsmyndigheden (se afhjælpende foranstaltning i), der er beskrevet ovenfor), og formanden for integritetsmyndigheden skulle være formand for taskforcen. Den afhjælpende foranstaltnings øvrige centrale elementer omfattede deltagelse af ikkestatslige aktører, der beskæftiger sig med bekæmpelse af korruption uafhængigt af regeringen, offentlige myndigheder, politiske partier og erhvervsinteresser samt regeringsrepræsentanter, på en uindskrænket, struktureret og virkningsfuld måde. I den forbindelse skulle der sikres ligestilling mellem statslige og ikkestatslige aktører i henseende til antallet af medlemmer og stemmeretten. Der skulle endvidere vedtages bestemmelser angående den ungarske regerings opfølgning på rapporter og anbefalinger fra den nye taskforce for bekæmpelse af korruption. Den nye taskforce for bekæmpelse af korruption forventedes at holde sit første møde inden den 15. december 2022. Den forventedes at vedtage sin første rapport for 2022 og sende den til regeringen senest den 15. marts 2023. (40)De vigtigste trin i gennemførelsen af denne foranstaltning var: i) vedtagelsen senest den 5. september 2022 af regeringsbeslutningen om ophævelse af regeringsbeslutning 1337/2022 af 15. juli 2022, på grundlag af hvilken taskforcen for bekæmpelse af korruption, der er oprettet ved sidstnævnte, ville blive nedlagt, og ii) forelæggelsen for nationalforsamlingen af et udkast til lov om oprettelse af integritetsmyndigheden senest den 30. september 2022, der fastlægger lovrammen for den nye taskforce for bekæmpelse af korruption. (41)Ungarn har taget følgende skridt til at udføre de vigtigste trin i gennemførelsen. (42)Den 5. september 2022 ophævede den ungarske regering regeringsbeslutning 1337/2022 af 15. juli 2022 om taskforcen for bekæmpelse af korruption med vedtagelsen af regeringsbeslutning 1424/2022 om opgaver i forbindelse med oprettelsen af en uafhængig myndighed, der skal forebygge, opdage og korrigere ulovligheder og uregelmæssigheder i forbindelse med gennemførelsen af EU-midler. I denne regeringsbeslutning har Ungarn forpligtet sig til senest den 1. december 2022 at oprette en ny taskforce for bekæmpelse af korruption på en måde, der i kraft af såvel antallet af medlemmer som stemmerettigheder sikrer deltagelse på lige fod af både statslige og ikkestatslige aktører, og der ydes administrativ støtte fra integritetsmyndigheden. Regeringsbeslutning 1424/2022 trådte i kraft den 6. september 2022. (43)Den 23. september 2022 forelagde den ungarske regering nationalforsamlingen et lovudkast om oprettelse af integritetsmyndigheden. Den 4. oktober 2022 vedtog nationalforsamlingen loven om oprettelse af integritetsmyndigheden, og samme lov danner også grundlaget for oprettelsen af taskforcen for bekæmpelse af korruption. Loven om integritetsmyndigheden blev offentliggjort den 10. oktober 2022 og trådte i kraft den 11. oktober 2022. Den 15. november 2022 forelagde den ungarske regering som en del af servicepakken et ændringsforslag til loven om integritetsmyndigheden for nationalforsamlingen. Efter forelæggelsen af servicepakken for nationalforsamlingen modtog Kommissionen den reviderede lovtekst sammen med novemberbrevet. Ændringsretsakten blev vedtaget den 22. november 2022 og afspejler ændringerne i den lovtekst, som Kommissionen modtog den 19. november 2022. (44)Ved udarbejdelsen af dette lovudkast påtog den ungarske regering sig at rådføre sig indgående med nationale og internationale interesserede parter, anmode om politisk rådgivning fra OECD og tage de relaterede anbefalinger i betragtning. Ud over at rådføre sig med Kommissionen, rådførte den ungarske regering sig faktisk med OECD og Europarådet. Den underrettede Kommissionen om, hvordan den havde taget hensyn til organisationens udtalelser og/eller forslag til affattelse som beskrevet i afsnit (24). På dette grundlag finder Kommissionen, at den ungarske regering har opfyldt de relevante tilsagn i den afhjælpende foranstaltning. Høringen af OECD og Europarådet bidrog til at forbedre lovrammen for oprettelse af den nye taskforce for bekæmpelse af korruption, i det omfang nogle anbefalinger blev accepteret og afspejlet i lovteksten. Ikke desto mindre bemærker Kommissionen, at nogle af de betænkeligheder, der blev givet udtryk for, f.eks. en risiko for overlapning med allerede udført arbejde, selv om Ungarn anerkendte dette, eller fraværet af redskaber med henblik på fra andre institutioner at anmode om eller indhente oplysninger, som var nødvendige for at forberede taskforcens arbejde, ikke blev behandlet i lovteksterne. (45)I anden del af loven om integritetsmyndigheden beskrives lovrammen for den nye taskforce for bekæmpelse af korruption. Heri fastlægges opgaverne for den nye taskforce for bekæmpelse af korruption (§ 50) med en udtrykkelig henvisning til situationer med interessekonflikter som defineret i de relevante EU-bestemmelser, og den nye taskforce for bekæmpelse af korruption skal tage disse i betragtning ifølge den afhjælpende foranstaltning. Formanden for integritetsmyndigheden skal være formand for den nye taskforce for bekæmpelse af korruption (§ 59). Desuden fastlægges, hvordan der skal følges op på årlige rapporter og anbefalinger afgivet af den nye taskforce for bekæmpelse af korruption, idet den ungarske regering skal drøfte rapporten og forslagene heri inden for to måneder. Beslutter regeringen at undlade at gennemføre et forslag, sender den en udførlig begrundelse for sin beslutning til formanden for den nye taskforce for bekæmpelse af korruption inden for en måned (§ 52). I loven beskrives sammensætningen (§ 54) af og afstemningsreglerne (§ 61) for den nye taskforce for bekæmpelse af korruption. I tråd med den afhjælpende foranstaltning skal antallet af ikkestatslige medlemmer udgøre 50 % af medlemmerne af den nye taskforce for bekæmpelse af korruption, eksklusive formanden. Er det ikke muligt at opnå en repræsentation på 50 %, afpasses sådanne medlemmers stemmerettigheder således, at de afgiver 50 % af stemmerne, idet der ses bort fra formanden. De medlemmer, der repræsenterer ikkestatslige aktører, udvælges på grundlag af en åben, gennemsigtig og ikkediskriminerende udvælgelsesproces med objektive kriterier vedrørende sagkundskab og fortjeneste. Udvælgelsesudvalget skal deltage som omhandlet i afsnit 11 (§ 57). Det får ret til at udarbejde en skyggerapport, der skal gøres offentligt tilgængelig på taskforcens websted, hvor rapporten fra den nye taskforce for korruptionsbekæmpelse også vil blive offentliggjort (§ 53). Endelig fastsættes det i lovens fjerde del, at den nye taskforce for bekæmpelse af korruption skal oprettes senest den 1. december 2022 og holde sit første møde inden den 15. december 2022. Den nye taskforce for bekæmpelse af korruption skal vedtage og forelægge regeringen sin første rapport for 2022 senest den 15. marts 2023 (§ 77). (46)Kommissionen finder, at Ungarn har taget de vigtigste skridt i gennemførelsen. Lovrammen for den nye taskforce for bekæmpelse af korruption som fastsat i loven om integritetsmyndigheden opfylder de forpligtelser, der er fastsat i den afhjælpende foranstaltning. (47)Kommissionen bemærker, at en åben indkaldelse af ansøgninger med henblik på at udvælge de medlemmer, der repræsenterer ikkestatslige aktører i den nye taskforce for bekæmpelse af korruption, blev iværksat den 11. november 2022 med en ansøgningsfrist, der var fastsat til den 24. november 2022. III.Styrkelse af rammen for bekæmpelse af korruption (48)Den ungarske regering forpligtede sig til senest den 30. september 2022 at vedtage strategier til bekæmpelse af henholdsvis svig og korruption, der fastlægger, hvilke opgaver de enheder, der er involveret i gennemførelsen af finansiel støtte fra Unionen vedrørende forebyggelse, opdagelse og korrektion af svig, interessekonflikter og korruption, skal varetage. Strategierne skulle omfatte en vurdering af de vigtigste risici, faktorer og fremgangsmåder i forbindelse med svig, interessekonflikter og korruption. Den ungarske regering har også forpligtet sig til senest den 30. juni 2023 at vedtage en ny national strategi og handlingsplan for bekæmpelse af korruption med særlig vægt på at styrke de institutionelle og normative rammer for bekæmpelse af korruption på højt niveau ved at øge gennemsigtigheden i de offentlige myndigheders arbejde, herunder på højt politisk plan. Endvidere har den ungarske regering forpligtet sig til senest den 30. juni 2023 fuldt ud at gennemføre alle foranstaltninger i den eksisterende nationale strategi til bekæmpelse af korruption for perioden 2020-2022. (49)Ligesom oprettelsen af integritetsmyndigheden har denne afhjælpende foranstaltning en tværgående og systemisk karakter med henblik på at bekæmpe korruption og sikre gennemsigtighed i den politiske sfære. Det er en af de centrale afhjælpende foranstaltninger, som Ungarn har foreslået i forbindelse med proceduren efter forordningen om konditionalitet. (50)I septemberbrevet gav den ungarske regering også yderligere tilsagn om det personlige og materielle anvendelsesområde for formueangivelser. I den forbindelse forpligtede den sig til at forelægge nationalforsamlingen et lovforslag (med virkning fra den 1. november 2022), som skulle udvide det personlige anvendelsesområde for ordningen for formueangivelser til i) personer, der varetager højtstående politiske funktioner i henhold til § 183 og 184 i lov CXXV af 2018 om offentlig forvaltning, og deres slægtninge, der bor i samme husstand som den pågældende, og ii) medlemmer af nationalforsamlingen og deres slægtninge, der bor i samme husstand som den pågældende. Ungarn forpligtede sig også til at udvide det materielle anvendelsesområde til at omfatte ikke blot indtægter, men også formue. (51)Ifølge septemberbrevet forpligtede Ungarn sig desuden sig til (senest den 31. marts 2023) at oprette et system til elektronisk indgivelse af formueangivelser, der gemmes i en offentlig database, som der kan søges i gratis, og uden at det er nødvendigt at registrere sig. Endelig ville integritetsmyndigheden få til opgave at gennemgå lovrammerne og vurdere, hvordan ordningen for formueangivelser, herunder dens anvendelsesområde og verifikationsprocesser, fungerer, og forelægge en evalueringsrapport herom senest den 31. december 2023. (52)De vigtigste trin i gennemførelsen af denne foranstaltning var i) vedtagelsen af strategier til bekæmpelse af svig og korruption med fastlæggelse af opgaverne for de enheder, der er involveret i gennemførelsen af EU-støtte, senest den 30. september 2022, og ii) forelæggelsen for nationalforsamlingen af udkastet til lovgivning, herunder om udvidelse af det personlige og materielle anvendelsesområde for formueangivelser, med virkning fra den 1. november 2022.

(53)Ungarn har taget følgende skridt til at udføre de vigtigste trin i gennemførelsen. (54)Den 30. september 2022 vedtog den ungarske regering strategien for bekæmpelse af svig og korruption for programmeringsperioden 2021-2027 og for gennemførelsen af genopretnings- og resiliensplanen (regeringsbeslutning 1470/2022). Strategien blev efterfølgende ændret, og en ny version blev vedtaget og offentliggjort den 15. november 2022 (regeringsbeslutning 1540/2022, "strategien"). Den blev omdøbt til "strategi for bekæmpelse af svig og korruption i forbindelse med midler fra Den Europæiske Union". Strategien er omfattende, da den dækker gennemførelsen af finansiel støtte fra EU-budgettet i programmeringsperioderne 2014-2020 og 2021-2027, navnlig fondene under samhørighedspolitikken, Den Europæiske Landbrugsfond for Udvikling af Landdistrikterne og genopretnings- og resiliensfaciliteten. Den Europæiske Garantifond for Landbruget er dækket, men med færre detaljer. Strategien fastlægger i store træk, hvilke opgaver der påhviler enheder, der er involveret i gennemførelsen af Unionens finansielle støtte i forbindelse med forebyggelse, opdagelse og korrektion af svig, interessekonflikter og korruption (kapitel III om analyse af situationen og navnlig afsnit 3.2 om institutionelle rammer for bekæmpelse af svig). Strategien omfatter også en vurdering af de vigtigste risici, faktorer og praksisser i forbindelse med svig, interessekonflikter og korruption i Ungarn vedrørende EU-finansiering (afsnit 3.3 om data vedrørende svig og korruption i Ungarn og afsnit 5.1.3 om risikoanalyse og risikostyring med henblik på at undgå svig). Strategiens kapitel V indeholder en overordnet beskrivelse af de påtænkte foranstaltninger, som er beskrevet mere detaljeret i en handlingsplan (bilag 3 til strategien). Et af tiltagene går ud på at foretage en årlig risikovurdering af svig, interessekonflikter og korruption. Flere af handlingsplanens tiltag hænger sammen med forpligtelser i forbindelse med andre afhjælpende foranstaltninger, bl.a. tiltaget om at evaluere strategien sideløbende med udarbejdelsen af den nye nationale strategi for bekæmpelse af korruption senest den 30. juni 2023. Ungarn vil udarbejde og offentliggøre en årlig rapport om gennemførelsen af strategien. (55)Den 27. september 2022 forelagde den ungarske regering nationalforsamlingen et lovudkast med det formål at udvide det personlige og materielle anvendelsesområde for den nuværende ordning for formueangivelse. I forbindelse med udarbejdelsen af dette lovudkast hørte den ungarske regering Kommissionen som krævet ifølge den afhjælpende foranstaltning. Den 25. oktober 2022 vedtog nationalforsamlingen lov XXXI af 2022 om ændring af visse love om formueangivelse for så vidt angår kontrol med anvendelsen af midler fra Den Europæiske Unions budget, som blev offentliggjort den 26. oktober 2022 ("loven om formueangivelse"). Loven om formueangivelse trådte med visse undtagelser i kraft den 1. november 2022. Den 15. november 2022 forelagde den ungarske regering som en del af servicepakken et ændringsforslag til loven om formueangivelse for nationalforsamlingen. Efter forelæggelsen af servicepakken for nationalforsamlingen sendte de ungarske myndigheder den 16. november 2022 ændringerne til lovteksten til Kommissionens tjenestegrene; en konsolideret udgave af lovteksten blev fremsendt med novemberbrevet. Den nuværende vurdering er baseret på sidstnævnte lovtekst, selv om den endnu ikke er vedtaget. Ændringsforslaget til loven forventes vedtaget den 6. december 2022. (56)I overensstemmelse med den afhjælpende foranstaltning udvider loven om formueangivelse det personlige anvendelsesområde for formueangivelse til at omfatte personer, der varetager højtstående politiske funktioner og medlemmer af nationalforsamlingen samt deres slægtninge, der bor i samme husstand. Loven udvider også det materielle anvendelsesområde for formueangivelse til at omfatte alle relevante aktiver (bilag I til lov om formueangivelse). (57)Med hensyn til sidstnævnte bemærker Kommissionen, at bilag I, del A, i lov om formueangivelse indeholder en undtagelse vedrørende fast ejendom, der udelukkende er forbeholdt den selvangivende og dennes ægtefælle eller samlever og børn, der bor i samme husstand. I bilag I præciseres det endvidere, at op til én fast ejendom på dette grundlag kan udelukkes fra oplysningspligten og dermed ikke skal angives. Kommissionen beklager, at denne undtagelse ikke udelukkende vedrører den primære bolig, idet undtagelsen derved kan anvendes til at skjule luksusejendomme. Ungarn har ved forskellige telefonopringninger på statssekretærniveau tilkendegivet, at dette spørgsmål ville blive behandlet i lovteksterne, men det er endnu ikke sket. På trods af forklaringer, der bekræfter, at oplysningspligten også omfatter fast ejendom uden for Ungarns jurisdiktion, afspejles dette heller ikke i en passende ordlyd i den pågældende lovtekst. Der er tale om mangler i ordningen for formueangivelse, der risikerer at undergrave dens effektivitet. (58)Samtidig noterer Kommissionen sig de udkast til ændring af alle relevante love, der pålægger en forpligtelse til senest den 31. januar 2023 at angive formuen pr. 1. november 2022 (i stedet for pr. 31. december 2022) i overensstemmelse med de bestemmelser, der er indført ved loven om formueangivelser. Dette vil sikre, at de nye regler også finder anvendelse på eventuelle ændringer, der finder sted mellem den 1. november 2022 og den 31. december 2022. Den pågældende lovtekst giver imidlertid ikke tilstrækkelig klarhed og retssikkerhed, da den ikke udtrykkeligt fastsætter, at perioden november-december 2022 skal være omfattet af de formueangivelser, der skal foretages i 2024, og som derfor undtagelsesvis vil dække en periode på 14 måneder (dvs. fra november 2022 til og med december 2023). (59) Endelig bemærker Kommissionen, at den ungarske regerings tilsagn om senest den 31. marts 2023 at oprette et system til elektronisk indgivelse af formueangivelser, der gemmes i en offentlig database, som der kan søges i gratis, og uden at det er nødvendigt at registrere sig, endnu ikke er afspejlet i lovrammerne. Ifølge Ungarn vil bestemmelserne om systemet blive udarbejdet og vedtaget senere, dvs. senest den 31. marts 2023. Kommissionen beklager, at Ungarn ikke har inkluderet en udtrykkelig henvisning til denne offentlige database i loven om formueangivelse. Disse mangler kan også undergrave effektiviteten af ordningen for formueangivelse. (60)Hvad angår indførelse af en ordning med sanktioner for tilsidesættelse af forpligtelserne vedrørende formueangivelse bemærker Kommissionen, at der i strategien for bekæmpelse af svig og korruption i forbindelse med EU-midler (vedtaget pr. regeringsbeslutning 1540/2022), der er omhandlet i punkt (54) ovenfor, henvises til det specifikke tilsagn om at fastsætte konkrete foranstaltninger i den handlingsplan, der ledsager den nye nationale strategi for bekæmpelse af korruption efter 2022, med henblik på senest den 1. oktober 2023 i overensstemmelse med den afhjælpende foranstaltning at fastlægge en ordning med administrative og strafferetlige sanktioner vedrørende formueangivelse, der er effektive, står i et rimeligt forhold til overtrædelsen og har afskrækkende virkning. (61)Den 23. september 2022 forelagde den ungarske regering nationalforsamlingen et lovudkast om oprettelse af integritetsmyndigheden. Den 4. oktober 2022 vedtog nationalforsamlingen loven om integritetsmyndigheden, som blev offentliggjort den 10. oktober 2022 og trådte i kraft den 11. oktober 2022 (se ovenfor beskrevne afhjælpende foranstaltning nr. i)). I overensstemmelse med den afhjælpende foranstaltning er det i § 75 i loven om integritetsmyndigheden fastsat, at integritetsmyndigheden skal udarbejde en ad hoc-rapport senest den 31. december 2023, som skal vurdere de lovgivningsmæssige rammer for og driften af den ungarske ordning for formueangivelse, herunder dens anvendelsesområde og kontrolproces. (62) Med hensyn til strategierne for bekæmpelse af svig og bekæmpelse af korruption finder Kommissionen, at Ungarn har taget de vigtigste trin i gennemførelsen, selv om der først blev vedtaget en revideret strategi ved regeringsbeslutning den 15. november 2022 i stedet for til den fastsatte frist den 30. september 2022. Kommissionen finder, at strategien opfylder de tilsagn, der er fastsat i den afhjælpende foranstaltning. Hvad angår den handlingsplan, der ledsager den fremtidige nationale strategi til bekæmpelse af korruption efter 2022, og som indeholder bestemmelser om gennemførelsen af tilsagnet om at fastsætte konkrete foranstaltninger til udvikling af et sæt sanktioner, der er effektive, står i et rimeligt forhold til overtrædelsen og har afskrækkende virkning, forbeholder Kommissionen sig ret til at vurdere gennemførelsen og anvendelsen heraf i 2023 og derefter. Ungarn indvilligede i den forbindelse i at høre Kommissionen om udkastet til den nationale strategi til bekæmpelse af korruption senest den 31. januar 2023. Kommissionen minder også om den ungarske regerings tilsagn om hvert kvartal at aflægge rapport til Kommissionen om gennemførelsen af samtlige afhjælpende foranstaltninger, jf. punkt (17). (63)Hvad angår formueangivelser finder Kommissionen, at reguleringsrammen for sådanne angivelser som fastsat i lov om formueangivelser, der trådte i kraft den 1. november 2022, ikke fuldt ud opfylder de tilsagn vedrørende ordningen for formueangivelse, der er givet i septemberbrevet, da rammen som nævnt i punkt (57) lader en vigtig formuekategori ude af betragtning. Kommissionen er af den opfattelse, at de problemer, der påpeges i det nævnte punkt, udgør et smuthul i lovgivningen, der kan undergrave effektiviteten af den afhjælpende foranstaltning. (64)I betragtning af de svagheder, risici og mangler, der er nævnt i punkt (57)-(59) ovenfor, finder Kommissionen, at lovteksterne på dette område ikke fuldt ud sikrer den afhjælpende foranstaltnings tilstrækkelighed. IV.Sikring af gennemsigtighed i forbindelse med, at kapitalforvaltningsfonde af offentlig interesse anvender EU-midler (65)Den ungarske regering forpligtede sig til senest den 30. september 2022 at vedtage en ændringsretsakt for at sikre en generel anvendelse af reglerne for offentlige udbud på kapitalforvaltningsfonde af offentlig interesse og juridiske personer, der er etableret eller helt eller delvist ejet af disse fonde. Den forpligtede sig også til senest samme dato at vedtage en ændringsretsakt for at sikre fuld overensstemmelse med artikel 61 i finansforordningen samt tilpasse instrukser og praksis til Kommissionens vejledende meddelelse om undgåelse og håndtering af interessekonflikter i henhold til finansforordningen. Dette skulle forbedre og præcisere de generelle regler om interessekonflikter i forbindelse med kapitalforvaltningsfonde af offentlig interesse og medlemmerne af deres bestyrelser. (66)Det vigtigste trin i gennemførelsen af denne afhjælpende foranstaltning var vedtagelsen af de to ovennævnte ændringsretsakter senest den 30. september 2022. (67)Ungarn har taget følgende skridt til at udføre de vigtigste trin i gennemførelsen. (68)Den 4. oktober 2022 vedtog nationalforsamlingen lov XXIX af 2022 om ændring af visse love om kapitalforvaltningsfonde af offentlig interesse, der udfører offentlige opgaver, om den nationale told- og skatteforvaltning og om de undersøgelser, som Det Europæiske Kontor for Bekæmpelse af Svig udfører i forbindelse med kontrollen med anvendelsen af Den Europæiske Unions budgetmidler. Denne lov blev offentliggjort den 10. oktober 2022. Lovens bestemmelser om kapitalforvaltningsfonde af offentlig interesse, der udfører offentlige opgaver, trådte i kraft den 13. oktober 2022. (69)I overensstemmelse med den afhjælpende foranstaltning er der ved lov XXIX af 2022 indført ændringer i lov CXLIII af 2015 om offentlige udbud og lov IX af 2021 om kapitalforvaltningsfonde af offentlig interesse, der udfører offentlige opgaver. I § 5, stk. 1, i lov CXLIII af 2015 om offentlige udbud er der tilføjet et nyt litra f), hvori det fastsættes, at kapitalforvaltningsfonde af offentlig interesse, der udfører offentlige opgaver, og juridiske personer, der er etableret eller helt eller delvist ejet af disse fonde, er forpligtet til at gennemføre udbudsprocedurer i overensstemmelse med ovennævnte lov. § 15, stk. 3, i lov IX af 2021 om kapitalforvaltningsfonde af offentlig interesse, der udfører offentlige opgaver, er også ændret, idet der blev indført regler om interessekonflikter. I dette stykke nævnes nu udtrykkeligt familiemæssige, følelsesmæssige, politiske eller nationale tilhørsforhold eller andre direkte eller indirekte personlige interesser, der kan spille en rolle i forbindelse med kapitalforvaltningsfonde af offentlig interesse og juridiske personer, der er etableret eller helt eller delvist ejet af disse, herunder formænd og medlemmer af bestyrelsen og tilsynsrådet samt deres ansatte. Endvidere er en række bestemmelser i andre retsakter ændret, så de er bragt i overensstemmelse med ændringen i §15, stk. 3, i lov IX af 2021. (70)Kommissionen noterer sig imidlertid, at højtstående embedsmænd, herunder højtstående politiske ledere fra nationalforsamlingen og Ungarns selvstændige organer, ikke er blevet udelukket fra at sidde i bestyrelser for kapitalforvaltningsfonde af offentlig interesse, sådan som Kommissionen havde anmodet om under udvekslingerne med Ungarn. På trods af at Kommissionen også konsekvent har udtrykt bekymring over dette aspekt i sine årlige retsstatsrapporter, har Ungarn i forlængelses af siden Kommissionens CID-forslag af 18. september 2022 i stedet pr. 1. november 2022 genindført muligheden (ved hjælp af en undtagelse fra det generelle forbud ) for, at højtstående politiske ledere kan have andre lønnede job. Denne undtagelse skaber en situation, hvor højtstående politiske ledere kan deltage i beslutningstagningen vedrørende udbetaling af offentlige midler til enheder, hvor de selv er ansat og har vigtige beslutningsbeføjelser . Selv om Ungarn har imødekommet de betænkeligheder, der blev givet udtryk for i CID-forslaget af 18. september 2022, betyder den undtagelse, der blev indført den 1. november 2022, ikke desto mindre, at gennemførelsen af den afhjælpende foranstaltning er utilstrækkelig. V.Indførelse af en bestemt procedure i tilfælde af særlig kriminalitet vedrørende udøvelse af offentlig myndighed eller forvaltning af offentlig ejendom

(71)Den ungarske regering har forpligtet sig til at ændre strafferetsplejeloven med det formål at indføre en ny procedure vedrørende særlige strafbare handlinger i forbindelse med udøvelse af offentlig myndighed eller forvaltning af offentlig ejendom. Ifølge den afhjælpende foranstaltning skal den nye procedure give mulighed for domstolsprøvelse af anklagemyndighedens eller efterforskningsmyndighedens afgørelser om at afvise en anmeldelse af en forbrydelse eller indstille en straffesag (dvs. afslutte en strafferetlig efterforskning uden at rejse tiltale) vedrørende korruption og korruptionsrelateret praksis som defineret i artikel 4, stk. 2, i direktiv (EU) 2017/1371 og i kapitel III i De Forenede Nationers konvention mod korruption. Den nye procedure skal give undersøgelsesdommeren beføjelse til at træffe bestemmelse om indledning eller videreførelse af en straffesag. Enhver fysisk eller juridisk person, med undtagelse af offentlige myndigheder, kan anmode om prøvelse efter denne procedure, der også kan føre til, at der rejses tiltale ved en domstol. Den ungarske regering har også forpligtet sig til at sikre, at den nye procedure finder anvendelse fra den 1. januar 2023. Den har forpligtet sig til senest den 31. december 2022 at tildele yderligere særlige stillinger til den domstol, der er ansvarlig for domstolsprøvelsen af anklagemyndighedens eller efterforskningsmyndighedens afgørelse om at afvise en anmeldelse af en forbrydelse eller indstille en straffesagen. (72)Septemberbrevet indeholdt et tilsagn fra Ungarn om i loven om domstolsprøvelse at udpege den centrale distriktsdomstol i Buda som den domstol, der har enekompetence over det ungarske område til at prøve sådanne afgørelser og træffe bestemmelse om indledning eller videreførelse af en straffesag. Det blev også bekræftet, at alle domstole i Ungarn, herunder undersøgelsesdommere, i forbindelse med proceduren i henhold til denne afhjælpende foranstaltning skal overholde kravene om uafhængighed og upartiskhed, der er fastsat ved lov i overensstemmelse med artikel 19, stk. 1, i traktaten om Den Europæiske Union ("TEU") og den relevante gældende EU-ret. (73)Denne afhjælpende foranstaltning er en tværgående foranstaltning, der har til formål at afhjælpe strukturelle problemer med effektiviteten af retsforfølgningen i Ungarn og sikre, at der træffes effektive og afskrækkende foranstaltninger for at sikre beskyttelsen af Unionens finansielle interesser i overensstemmelse med artikel 325 i TEUF. (74)De vigtigste trin i gennemførelsen af denne afhjælpende foranstaltning var i) færdiggørelse af udkastet til gennemførelsesbestemmelser (som er nødvendige for anvendelsen af proceduren for domstolsprøvelse) og vedtagelse heraf umiddelbart efter den nye lovs ikrafttræden senest den 31. oktober 2022 og ii) ikrafttrædelsen af den nye lov om ændring af strafferetsplejeloven efter en forudgående undersøgelse foretaget af forfatningsdomstolen (indledt af regeringen) senest den 15. november 2022. (75)Den 3. oktober 2022 vedtog nationalforsamlingen en første udgave af loven om ændring af lov XC af 2017 om strafferetsplejeloven ("loven om domstolsprøvelse"). Disse bestemmelser trådte i kraft den 15. november 2022. Den 14. november 2022 sendte de ungarske myndigheder en revideret udgave af loven om domstolsprøvelse til Kommissionens tjenestegrene. Denne udgave indgik også i servicepakken af 15. november 2022, hvis vedtagelse var planlagt til den 22. november 2022. Ændringsretsakten blev vedtaget den 22. november 2022 og afspejler ændringerne i den lovtekst, som Kommissionen modtog den 14. november 2022. I sin afgørelse om den forudgående vurdering af loven om domstolsprøvelse fastslog den ungarske forfatningsdomstol, at loven ikke er i strid med princippet om anklagemyndighedens monopol på retsforfølgning som fastsat i artikel 29, stk. 1, i den ungarske grundlov. (76)Den 11. oktober 2022 forelagde Ungarn Kommissionen i) udkastet til regeringsdekret om ændring af regeringsdekret nr. 100/2018 (8. juni), der fastsætter de nærmere regler for efterforsknings- og forberedelsesproceduren, og ii) justitsministerens udkast til dekret om ændring af dekret 12/2018 (12. juni) IM om regler for visse handlinger i straffesager, og for personer, der deltager i disse. Disse udkast til dekreter udgør de udkast til gennemførelsesbestemmelser (herefter "gennemførelsesbestemmelserne"), der er nødvendige for anvendelsen af proceduren for domstolsprøvelse som fastsat i de vigtigste trin i gennemførelsen. Den ungarske regering forelagde Kommissionen de seneste udkast til disse gennemførelsesbestemmelser, hvis ikrafttræden er planlagt til den 1. januar 2023, sammen med novemberbrevet. (77)Loven om domstolsprøvelse gennemfører de fleste af tilsagnene i den afhjælpende foranstaltning ved at indføre relevante ændringer i lov XC af 2017 om strafferetsplejeloven. Den nye procedure vedrører navnlig de relevante strafbare handlinger således som foreslået i den afhjælpende foranstaltning (§ 817/A, stk. 1). Den giver fysiske og juridiske personer mulighed for at anmode om genoptagelse af en sag (§ 817/C) og for at anmode om, at der rejses tiltale (§ 817/H), forudsat at visse betingelser er opfyldt. Den centrale distriktsdomstol i Buda har enekompetence for så vidt angår den nye procedure for domstolsprøvelse (§ 817/E, stk. 1). (78)Kommissionen ser også med tilfredshed på visse bestemmelser, der er indført, efter at den første udgave af loven om domstolsprøvelse var vedtaget af nationalforsamlingen, da de har til formål at bidrage til effektiviteten af den afhjælpende foranstaltning. I henhold til disse bestemmelser kan integritetsmyndigheden (se ovenfor afhjælpende foranstaltning i), som i princippet vil have indgående kendskab til spørgsmål, der er relevante for efterforskningen og retsforfølgningen af de strafbare handlinger, der er omfattet af den nye procedure, også indgive en anmodning om genoptagelse og om fornyet genoptagelse (§ 817/C, stk. 7, § 817H, stk. 3). Integritetsmyndigheden kan som offentligt organ ikke anmode om, at der rejses tiltale, da dette ville være i strid med det ungarske grundlovsmæssige princip om, at retsforfølgning er forbeholdt anklagemyndigheden. Enhver fysisk eller juridisk person vil dog kunne anmode om, at der rejses tiltale, efter at integritetsmyndigheden har anmodet om genoptagelse (§ 817/I). (79)Den nye procedure giver desuden mulighed, også for integritetsmyndigheden, for at anmode om fornyet genoptagelse af en sag, hvis anklagemyndigheden eller efterforskningsmyndigheden selv efter en første anmodning om genoptagelse igen beslutter at afvise anmeldelsen af en forbrydelse eller at indstille straffesagen (§ 817/H). Denne mulighed gælder kun for personer, der tidligere i samme sag har anmodet om genoptagelse. Kommissionen glæder sig også over, at den bestemmelse i § 817/V, der ville have tilladt rigsadvokaten at gøre brug af et ekstraordinært retsmiddel mod afgørelser, som træffes i løbet af proceduren, er udgået. (80)Derimod er andre tilsagn ikke korrekt afspejlet, hverken i loven om domstolsprøvelse eller i gennemførelsesbestemmelserne, nemlig: i) tilsagnet om senest den 31. december 2022 at afsætte tilstrækkelige menneskelige, infrastrukturelle og andre ressourcer til at sikre, at proceduren fungerer korrekt ved den centrale distriktsdomstol i Buda (herunder yderligere stillinger specifikt til dette formål til mindst to dommere og mindst to referendarer) og ii) tilsagnet om senest den 31. december 2023 at foretage en vurdering af, hvordan proceduren fungerer, og fastsætte bestemmelser om, at der om nødvendigt skal vedtages ændringer af lovrammen efter høring af Kommissionen senest den 30. juni 2024. (81)Med hensyn til det første tilsagn, har de ungarske myndigheder meddelt Kommissionen, at denne opgave ikke påhviler den ungarske regering, men derimod det organ, der er ansvarligt for forvaltningen af domstolene. Kommissionen er ikke blevet underrettet om nogen konkret gennemførelse af dette tilsagn. Hvad angår det andet tilsagn er Kommissionen ikke blevet underrettet om nogen konkret bestemmelse, der fastsætter en forpligtelse til at vurdere proceduren og om nødvendigt ændre den. Disse elementer kan stadig opfyldes i konkrete tilfælde, efter at den nye lovgivning er trådt i kraft, og påvirker således ikke på nuværende tidspunkt effektiviteten i gennemførelsen af den afhjælpende foranstaltning. Kommissionen vil derfor fortsat være opmærksom på disse spørgsmål og vil overvåge situationen nøje på grundlag af den kvartalsvise rapportering fra Ungarn, der er omhandlet i punkt (17) ovenfor, eller andre oplysninger, som den måtte indhente på anden vis. Manglende opfyldelse af disse elementer pr. 1. januar 2023, hvorfra den nye procedure finder anvendelse, kan risikere at undergrave procedurens effektivitet. (82)Samtidig finder Kommissionen, at visse bestemmelser indfører en skønsmargen i proceduren, som kan anvendes til at påvirke resultatet af den nye procedure efter en anmodning om genoptagelse (eller fornyet genoptagelse) eller en anmodning om, at der rejses tiltale. Dette bringer effektiviteten af den afhjælpende foranstaltning i fare. (83)Navnlig fremgår det ikke klart af de gældende regler, hvilke juridiske virkninger det har for anklagemyndigheden, hvis en retsafgørelse som følge af en anmodning om genoptagelse tilsidesætter anklagemyndighedens afgørelse. I § 817/G, stk. 3, fastsættes det, at anklagemyndigheden eller efterforskningsmyndigheden, når der indledes en efterforskning, eller en sag genoptages, fortsætter behandlingen under hensyntagen til rettens begrundelse for afgørelsen og i tilfælde af uopdagede problemer bestræber sig på at afhjælpe de mangler, der er anført i retsafgørelsen (fremhævelse tilføjet). Bestemmelsens ordlyd tyder på en vis skønsmargen for anklageren, der ikke er retligt forpligtet til at træffe en afgørelse, som er fuldt ud i overensstemmelse med retsafgørelsen, og som blot kan tage hensyn til den eller blot "bestræbe sig" på at afhjælpe de ulovligheder, som prøvelsesdomstolen har konstateret. Kommissionen havde foreslået en mere stringent ordlyd, hvorefter anklageren ville være forpligtet til at træffe en afgørelse "under fuld overholdelse af begrundelsen for domstolens afgørelse", og med krav om, at anklagerens afgørelse "skal afhjælpe de mangler, der er anført deri". Kommissionen er af den opfattelse, at den skønsbeføjelse, anklageren har i henhold til den gældende regel, svækker effektiviteten og dermed tilstrækkeligheden af denne afhjælpende foranstaltning, da der ikke er nogen garanti for, at afgørelser truffet i forbindelse med domstolsprøvelse vil blive behørigt fulgt op af korrekte retsforfølgningsforanstaltninger. (84)For så vidt angår sager, hvor der kan indgives en anmodning om retsforfølgning, kræver loven om domstolsprøvelse desuden, at den ret, der behandler sagen, undersøger grundlaget for anmodningen om retsforfølgning (§ 817/O og 817/P) for lukkede døre og uden bevisførelse. Dette er et yderligere krav, der stilles ud over kravet om en indledende undersøgelse af de formelle grunde, der er fastsat i den nye procedure. (85)Kommissionen bemærker, at en sådan undersøgelse af grundlaget for anmodningen om retsforfølgning hverken findes i de generelle regler (hvor den offentlige anklager indgiver anklageskriftet) eller i substitutproceduren for private søgsmål (hvor offeret indgiver anklageskriftet). Efter Kommissionens opfattelse svarer det til, at den ret, der behandler sagen, foretager en indledende indholdsmæssig vurdering, der indebærer en risiko for, at retten afgiver en erklæring om sagens realitet inden bevisførelsen. En sådan indledende vurdering risikerer at foregribe eller forhindre en afgørelse om sagens realitet, uden at der er mulighed for bevisoptagelse og senere bevisførelse i sagen. Den kan også i praksis omgøre vurderingen fra afdelingen for undersøgelsesdommere ved den centrale distriktsdomstol i Buda: hvis sagen indstilles igen, efter at undersøgelsesdommeren har tilsidesat den oprindelige afgørelse om at afvise anmeldelsen af en forbrydelse eller indstille sagen, og uden at der tages hensyn til undersøgelsesdommerens afgørelse, kan undersøgelsen i den ret, der behandler sagen, føre til, at undersøgelsesdommerens konklusioner forkastes uden yderligere bevisførelse for den pågældende ret. Af disse grunde og i betragtning af undersøgelsesdommerens centrale rolle i fasen forud for retssagen er det unødvendigt at den ret, der behandler sagen, foretager en sådan yderligere vurdering, og den pågældende bestemmelse undergraver derfor effektiviteten af den afhjælpende foranstaltning. (86)Endvidere indeholder den afsluttende bestemmelse i den lovtekst, som Kommissionens tjenestegrene har modtaget, ikke en klar tidsmæssig afgrænsning (ratione temporis) af anvendelsesområdet for de nye regler. Faktisk fremgår det ikke klart af teksten, at den nye procedure vil finde anvendelse på anmeldelser af forbrydelser, der er indgivet efter den 1. januar 2023, og som også omfatter forbrydelser, der angiveligt er begået før denne dato, med undtagelse af forældede forbrydelser (se § 876/C, stk. 2). Navnlig præciseres det ikke i lovteksten, at eksistensen af en afgørelse om at afvise en anmeldelse af en forbrydelse eller en afgørelse om at indstille sagen, der er truffet før den 1. januar 2023 (vedrørende en angivelig forbrydelse, som der ikke gælder nogen forældelsesfrist for), ikke fritager efterforskningsmyndigheden eller anklagemyndigheden for forpligtelsen til at træffe en ny afgørelse i henhold til § 379 i strafferetsplejeloven, som kan gøres til genstand for en (fornyet) anmodning om prøvelse i henhold til den nye procedure. Det fremgår heller ikke af lovteksten, at den nye procedure kan finde anvendelse på anmeldelser af forbrydelser, der er indgivet inden den 1. januar 2023, men som efterforskningsmyndigheden eller anklagemyndigheden endnu ikke har truffet afgørelse om. (87)På dette grundlag finder Kommissionen, at de lovgivningsmæssige rammer for indførelsen af en bestemt procedure vedrørende særlige strafbare handlinger i forbindelse med udøvelse af offentlig myndighed eller forvaltning af offentlig ejendom, der er fastsat i ændringerne af lov XC af 2017 om strafferetsplejeloven, ikke opfylder de tilsagn, der er fastsat i den afhjælpende foranstaltning, og indeholder bestemmelser, der undergraver dens effektivitet. Som forklaret i begrundelsen (punkt 96) skulle Ungarn udmønte sine tilsagn korrekt i detaljerede bestemmelser for at sikre foranstaltningens effektivitet. På grundlag af den måde, hvorpå Ungarn nu har udmøntet sine retlige forpligtelser i lovgivning, kan Kommissionen ikke konkludere, at denne afhjælpende foranstaltning effektivt kan løse problemerne med ineffektiv efterforskning, retsforfølgning og sanktionering. Gennemførelsen af den afhjælpende foranstaltning er derfor ikke egnet til i tilstrækkelig grad at imødekomme Kommissionens konstateringer i henhold til forordningen om konditionalitet. VI.Styrkelse af revisions- og kontrolmekanismerne for at sikre en forsvarlig anvendelse af EU-midler

(88)Den ungarske regering forpligtede sig til senest den 31. august 2022 at nedsætte en arbejdsgruppe, der skulle udarbejde bestemmelser til de relevante regeringsdekreter om gennemførelsen af EU-støtte. Disse bestemmelser skulle sigte mod at styrke reglerne og procedurerne for at sikre en mere effektiv forebyggelse, opdagelse og korrektion af interessekonflikter som defineret i finansforordningens artikel 61. De skulle omfatte en effektiv mekanisme til kontrol af gyldigheden af erklæringer om interessekonflikter. Endvidere skulle bestemmelserne sigte mod at øge den proceduremæssige kapacitet hos forvaltningsmyndighederne, de formidlende organer og den nationale myndighed for gennemførelsen af den ungarske genopretnings- og resiliensplan til at anvende styrket risikostyring og forebyggelse, opdagelse og korrektion af svig, korruption og dobbeltfinansiering. Den ungarske regering forpligtede sig også til at oprette et direktorat for intern revision og integritet ("DIAI") med ansvar for regelmæssig kontrol af gyldigheden af erklæringer om interessekonflikter og interesseerklæringer. Regeringen forpligtede sig til at give direktoratet de nødvendige garantier for dets uafhængighed (f.eks. udnævnelse af højtstående medarbejdere, sikret mandatperiode for direktøren, dvs. uden mulighed for afskedigelse) og til at fastsætte regler for regelmæssig kontrol af erklæringernes gyldighed. Desuden forpligtede Ungarn sig til at stille de nødvendige finansielle og menneskelige ressourcer til rådighed for generaldirektoratet for revision af anvendelsen af EU-midler (EUTAF) for at sikre en forsvarlig anvendelse af EU-støtte, sikre EUTAF's uafhængighed og sætte det i stand til at udføre sine nuværende opgaver og de yderligere opgaver, som det pålægges ved en række af de afhjælpende foranstaltninger. (89)De vigtigste trin i gennemførelsen af denne afhjælpende foranstaltning var i) nedsættelsen af arbejdsgruppen senest den 31. august 2022, ii) oprettelsen af DIAI i premierministerens kontor senest den 30. september 2022 og iii) vedtagelsen af ændringer af de relevante regeringsdekreter senest den 30. september 2022. (90)Ungarn har taget følgende skridt til at udføre de vigtigste trin i gennemførelsen. (91)I overensstemmelse med den afhjælpende foranstaltning blev der inden for den fastsatte frist nedsat en arbejdsgruppe med deltagelse af de tjenestegrene i premierministerens kontor, der er ansvarlige for forvaltning, kontrol og revision af anvendelsen af EU-midler og EUTAF. Arbejdsgruppen holdt møde med Kommissionens tjenestegrene første gang den 8. september 2022 og i gennemsnit to gange om ugen indtil begyndelsen af november 2022. (92)Den 30. september 2022 vedtog den ungarske regering: i) regeringsdekret 374/2022 (30. september) om ændring af regeringsdekret 272/2014 (5. november) om regler for anvendelse af midler fra visse EU-fonde i programmeringsperioden 2014-2020 og om ændring af regeringsdekret 256/2021 (18. maj) om regler for anvendelse af midler fra visse EU-fonde i programmeringsperioden 2021-2027 og ii) regeringsdekret 373/2022 (30. september) om regler for og institutioner med ansvar for gennemførelsen af Ungarns genopretnings- og resiliensplan. Dekreterne trådte i kraft samme dag med visse undtagelser, navnlig hvad angår visse bestemmelser vedrørende erklæringer om interessekonflikter. (93)Den 15. november 2022 vedtog den ungarske regering regeringsdekret 463/2022 om ændring af regeringsdekret 373/2022, 256/2021 og 272/2014. Herved blev ikrafttrædelsen af ovennævnte bestemmelser om erklæringer om interessekonflikter fremrykket til den 15. november. Endelig blev lov XXVIII af 2022 om ændring af visse retsakter vedrørende kontrollen med anvendelsen af midler fra Den Europæiske Unions budget, hvorved direktoratet for intern revision og integritet (DIAI) blev etableret under ministeren med ansvar for anvendelsen af EU-midler (dvs. premierministerens kontor), vedtaget af nationalforsamlingen den 4. oktober 2022 og offentliggjort den 10. oktober 2022. Loven trådte i kraft den 13. oktober 2022. Den 15. november 2022 forelagde den ungarske regering som en del af servicepakken et ændringsforslag til denne lov for nationalforsamlingen. Efter forelæggelsen af servicepakken for nationalforsamlingen sendte de ungarske myndigheder en revideret lovtekst til Kommissionen som bilag til novemberbrevet. Ændringsretsakten blev vedtaget den 22. november 2022 og afspejler ændringerne i den lovtekst, som Kommissionen modtog den 19. november. Den fungerende direktør (for perioden fra den 1. oktober 2022 til den 31. december 2022) for DIAI blev udnævnt den 30. september 2022. (94)I overensstemmelse med den afhjælpende foranstaltning indførtes der ved regeringsdekret 373/2022 om ændring af dekret 374/2022 og regeringsdekret 463/2022 bestemmelser til styrkelse af reglerne og procedurerne for at sikre en mere effektiv forebyggelse, opdagelse og korrektion af interessekonflikter i overensstemmelse med finansforordningens artikel 61 og Kommissionens vejledende meddelelse om undgåelse og håndtering af interessekonflikter i henhold til finansforordningen. De nye bestemmelser dækker begrebet interessekonflikt og sikrer, at der etableres en effektiv mekanisme til kontrol af gyldigheden af erklæringer om interessekonflikter. Ifølge de ændrede regeringsdekreter skal de relevante ansatte i de nationale myndigheder indgive en generel erklæring om interessekonflikter og en interesseerklæring, når de etablerer et retsforhold, eller inden de indleder en aktivitet med en aktør i det institutionelle system. De skal også indgive en erklæring om interessekonflikter, før de iværksætter nogen form for sagsskridt. Endelige modtagere, kontrahenter, underkontrahenter og personer, der er involveret i forberedelsen og gennemførelsen af et projekt, skal anmelde enhver interessekonflikt i de tilfælde, der er omhandlet i Kommissionens vejledende meddelelse. Ifølge de nye bestemmelser skal DIAI kontrollere erklæringernes rigtighed bortset fra erklæringer fra dets egne medarbejdere og medlemmer af revisionsmyndigheden (som i stedet kontrolleres af integritetsmyndigheden) på stikprøvebasis og på grundlag af en toårig revisionsplan, der omfatter mindst 5 % af det antal personer, der hvert år skal indgive en erklæring om interessekonflikter, samt alle tilfælde af mistanke om interessekonflikt, der indberettes til direktoratet. Forpligtelsen for alle aktører til at indgive erklæringer om interessekonflikter og DIAI's forpligtelse til at foretage kontrol har været gældende siden den 15. november 2022. (95)I de ændrede dekreter fastsættes det, at der skal etableres et regelmæssigt og effektivt tilsyn og en regelmæssig rotation af personale i følsomme stillinger, navnlig personale, der beskæftiger sig med forvaltning af uregelmæssigheder, kontrol eller risikovurdering. Disse bestemmelser vil blive yderligere udmøntet i en særlig metode. Kommissionen vil følge op på gennemførelsen af dette tilsagn i praksis. I overensstemmelse med tilsagnet om at sikre passende dataindsamling og med den afhjælpende foranstaltning vedrørende Arachne (se en mere detaljeret vurdering nedenfor) indeholder de ændrede dekreter desuden bestemmelser, der skal sikre overførsel af data til Arachne. De relevante datafelter, der skal overføres til Arachne, fremgår af bilagene til dekreterne. Desuden indeholder de ændrede dekreter bestemmelser om konsekvent, systematisk og omfattende anvendelse og hensyntagen til alle Arachnes funktioner i forbindelse med forberedelsen og vedtagelsen af afgørelser om EU-finansiering. (96)§ 81 i loven om integritetsmyndigheden, der blev vedtaget den 10. oktober 2022 og trådte i kraft den 11. oktober 2022, vedrører en ændring af lov CXLIII af 2015 om offentlige udbud og indeholder en bestemmelse, der skal forhindre tilbudsgivere i at deltage i offentlige udbud, hvis de har en interessekonflikt, der er relevant i forbindelse med det pågældende udbud. (97)I overensstemmelse med den afhjælpende foranstaltning fastlægger lovgivningen om DIAI direktoratets fuldt uafhængige rolle, idet der stilles relevante garantier (f.eks. med hensyn til afskedigelsesproceduren). Den fastlægger også direktoratets kompetence med hensyn til aktører, der er involveret i gennemførelsen af midler fra EU-budgettet (§ 29/B, stk. 3, i lov CXXV af 2018 om offentlig forvaltning). Desuden fastslår den relevante lovgivning klart, at direktøren skal udføre sine opgaver uden indblanding fra andre institutioner, organer, politiske partier, økonomiske enheder, sammenslutninger eller juridiske eller fysiske personer (§ 29/B, stk. 5). DIAI's medarbejdere vil blive udvalgt på grundlag af et sæt objektive kriterier, der godkendes af integritetsmyndigheden. Integritetsmyndigheden skal også kontrollere ansættelsesproceduren for embedsmænd og ansatte i direktoratet (§ 29/B, stk. 6). Desuden skal integritetsmyndigheden føre tilsyn med driften af direktoratet samt overholdelsen af forretningsordenen og retningslinjerne (§ 29/B, stk. 9). Myndigheden har kompetence til at kontrollere erklæringer om interessekonflikter og interesseerklæringer fra DIAI's direktør og direktoratets ansatte (§ 29/B, stk. 9c). I tilfælde af alvorlige eller tilbagevendende overholdelsesproblemer kan integritetsmyndigheden underkaste DIAI en revision (§ 29/B, stk. 9). DIAI er ved lov forpligtet til efter anmodning at give integritetsmyndigheden fuld adgang til alle erklæringer om interessekonflikter og interesseerklæringer, der er behandlet af direktoratet. DIAI skal også forelægge integritetsmyndigheden alle dokumenter, som det forvalter, og som er nødvendige for, at integritetsmyndigheden kan udøve sine beføjelser (§ 29/B, stk. 9b, litra b)). Direktoratet skal forelægge en årlig rapport for integritetsmyndigheden om sine aktiviteter og navnlig om resultaterne af den gennemførte kontrol, trufne foranstaltninger, antal modtagne anmeldelser og undersøgte sager (§ 29/B, stk. 10). Endelig konstaterer Kommissionen med tilfredshed, at Ungarn har accepteret, at integritetsmyndigheden ikke skal være forpligtet til at bevise den erklærendes hensigt i tilfælde af falske eller ukorrekt udfyldte erklæringer. Dette blev bekræftet i de ændringer, der blev vedtaget som en del af servicepakken den 22. november 2022. (98)Den 15. november 2022 forelagde den ungarske regering som en del af servicepakken et lovforslag for nationalforsamlingen om ændring af EUTAF's status. Forslaget blev vedtaget den 22. november 2022. EUTAF ændrer pr. 1. januar 2023 status fra at være en central budgetorganisation, der hører under finansministeren, til at være et selvstændigt statsligt forvaltningsorgan (§ 1, stk. 1, og § 35, stk. 1). EUTAF vil få et særskilt udgiftsområde i det centrale budget. EUTAF forelægger forslag til sit budget, som regeringen fremsender uden ændringer til nationalforsamlingen som en del af lovforslaget om det centrale budget og gennemførelsen heraf. EUTAF's budget kan kun ændres med generaldirektoratets samtykke, og hvis ændringen er behørigt og offentligt begrundet og ikke bringer generaldirektoratets effektive og rettidige udførelse af sine opgaver i fare (§ 2). Vederlaget til generaldirektøren og vicegeneraldirektøren er henholdsvis 8,4 og 7,4 gange den gennemsnitlige månedlige bruttoløn i den nationale økonomi (§ 30). Generaldirektøren træffer afgørelse om principperne for generaldirektoratets lønpolitik og ikkelønmæssige personalegoder (§ 31). EUTAF's funktionelle og faglige uafhængighed opretholdes. EUTAF's personale vil fortsat afholde sig fra at søge eller acceptere instrukser vedrørende dets revisionsarbejde. Kommissionen glæder sig over ovennævnte ændringer af lovrammen for EUTAF, der effektivt gennemfører det tilsagn, som Ungarn afgav i septemberbrevet. (99)Kommissionen finder, at Ungarn har taget de vigtigste trin i gennemførelsen, og at de relevante lovtekster opfylder de tilsagn, der er fastsat i den afhjælpende foranstaltning. VII.Mindskelse af andelen af udbudsprocedurer med kun én tilbudsgiver, der involverer EU-midler (100)Den ungarske regering har forpligtet sig til senest den 31. december 2022 at mindske andelen af udbudsprocedurer, der finansieres med EU-midler og afsluttes i 2022, med kun én tilbudsgiver til under 15 % målt efter metoden ifølge resultattavlen for det indre marked. Den har forpligtet sig til uden betingelser at opfylde dette mål og fastholde det på ubestemt tid. Den ungarske regering har endvidere forpligtet sig til inden for fire måneder at træffe yderligere foranstaltninger, hvis andelen af udbudsprocedurer med kun én tilbudsgiver overstiger 15 % i et givet kalenderår, for at fremme reduktionen af andelen af udbudsprocedurer med kun én tilbudsgiver og bringe den ned under tærsklen på 15 %. Den ungarske regering har forpligtet sig til i et sådant tilfælde at underrette integritetsmyndigheden og Kommissionen herom. (101)Det vigtigste trin i gennemførelsen af denne foranstaltning var udførelsen af EUTAF's første revision af overholdelsen af metoden ifølge resultattavlen for det indre marked (og af hver enkelt dataindberetning til Kommissionen og offentligheden, hvis det er relevant) senest den 30. september 2022. (102)Den 7. oktober 2022 fremsendte de ungarske myndigheder EUTAF's revisionsberetning vedrørende tilstrækkeligheden af metoden med udbudsprocedurer med kun én tilbudsgiver til Kommissionens tjenestegrene. Efter bemærkninger fra Kommissionens tjenestegrene ændrede EUTAF sin beretning og fremlagde den 3. november 2022 en ajourført endelig revisionsberetning. Revisionen viste, at den anvendte metode er tilstrækkelig og i overensstemmelse med metoden ifølge resultattavlen for det indre marked, med én undtagelse, for hvilken EUTAF har afgivet en anbefaling. Kommissionen vil overvåge opfølgningen på anbefalingen fra EUTAF som led i den ungarske regerings rapportering i overensstemmelse med punkt (17) ovenfor. (103)Kommissionen finder, at Ungarn har taget det vigtigste trin i gennemførelsen og på grundlag af EUTAF's revisionsberetning har fået tilstrækkelig sikkerhed for, at den anvendte metode som krævet ifølge den afhjælpende foranstaltning er i overensstemmelse med metoden ifølge resultattavlen for det indre marked. Denne vurdering berører ikke opnåelsen af den tærskel på 15 %, der er fastsat i overensstemmelse med punkt (100) ovenfor. Kommissionen vil overvåge gennemførelsen af denne afhjælpende foranstaltning som led i den ungarske regerings rapportering i overensstemmelse med punkt (17) ovenfor.

VIII.Mindskelse af andelen af udbudsprocedurer med kun én tilbudsgiver, der involverer midler fra det nationale budget (104)I lighed med den foregående afhjælpende foranstaltning (vii) har den ungarske regering forpligtet sig til senest den 31. december 2024 i tre trin at mindske andelen af udbudsprocedurer, der finansieres med midler fra det nationale budget og afsluttes i et kalenderår med kun én tilbudsgiver, til under 15 % målt efter metoden ifølge resultattavlen for det indre marked. Den har forpligtet sig til uden betingelser at opfylde dette mål og fastholde det på ubestemt tid. Den ungarske regering har endvidere forpligtet sig til inden for fire måneder at foreslå yderligere foranstaltninger, hvis andelen af udbudsprocedurer med kun én tilbudsgiver overstiger 15 % i et givet kalenderår, for at fremme reduktionen af andelen af udbudsprocedurer med kun én tilbudsgiver og bringe den ned under tærsklen på 15 %. Den ungarske regering har forpligtet sig til i et sådant tilfælde at underrette integritetsmyndigheden og Kommissionen herom. (105)I overensstemmelse med bilaget til begrundelsen var der ikke umiddelbart nogen vigtige trin i gennemførelsen af denne afhjælpende foranstaltning. Kommissionen vil overvåge gennemførelsen af denne afhjælpende foranstaltning som led i den ungarske regerings rapportering i overensstemmelse med punkt (17) ovenfor. IX.Udvikling af et værktøj til rapportering om udbudsprocedurer med kun én tilbudsgiver til overvågning af og rapportering om offentlige udbud, der er afsluttet med kun én tilbudsgiver (106)Ud over de afhjælpende foranstaltninger med henblik på at reducere andelen af udbudsprocedurer med kun én tilbudsgiver, som beskrevet ovenfor (vii og viii), forpligtede den ungarske regering sig til senest den 30. september 2022 at udvikle et nyt overvågnings- og rapporteringsværktøj til måling af andelen af udbudsprocedurer, der finansieres med nationale midler og/eller med EU-støtte med kun én tilbudsgiver. Den forpligtede sig til at benytte dette værktøj på ubestemt tid. Den ungarske regering har endvidere forpligtet sig til årligt at offentliggøre en skriftlig rapport udarbejdet af ministeriet med ansvar for offentlige udbud på grundlag af de oplysninger, der er indsamlet ved hjælp af værktøjet til rapportering om udbudsprocedurer med kun én tilbudsgiver, og senest den 15. februar hvert år gøre den tilgængelig på webstedet for det elektroniske system vedrørende offentlige udbud (EPS). (107)De vigtigste trin i gennemførelsen af denne foranstaltning var i) udviklingen af et nyt overvågnings- og rapporteringsværktøj på grundlag af data fra EPS senest den 30. september 2022 og ii) EUTAF's bekræftelse af, at værktøjet ville være fuldt funktionsdygtigt og operationelt senest den 30. september 2022. (108)Den 7. oktober 2022 fremsendte de ungarske myndigheder EUTAF's revisionsberetning om overvågnings- og rapporteringsværktøjet vedrørende udbud med kun én tilbudsgiver til Kommissionens tjenestegrene. Efter bemærkninger fra Kommissionens tjenestegrene fremlagde EUTAF den 3. november 2022 en ajourført endelig revisionsberetning. Ifølge beretningen er værktøjet til rapportering om udbudsprocedurer med kun én tilbudsgiver indført, operationelt, funktionsdygtigt og i stand til at overvåge andelen af udbudsprocedurer med kun én tilbudsgiver. Ifølge beretningen er der i princippet overensstemmelse med EPS-dataene. I overensstemmelse med den afhjælpende foranstaltning skal rapporteringsværktøjet senest den 31. december 2022 videreudvikles med henblik på at medtage data om geografiske betegnelser. Den første beretning skal offentliggøres senest den 15. februar 2023. (109)Kommissionen finder, at Ungarn har taget de relevante vigtigste trin i gennemførelsen, og at værktøjet til rapportering om udbudsprocedurer med kun én tilbudsgiver er blevet udviklet. At værktøjet er operationelt og funktionsdygtigt blev i overensstemmelse med den relevante afhjælpende foranstaltning bekræftet i EUTAF's beretning. Denne vurdering berører ikke den videre udvikling og offentliggørelsen af den første beretning, i hvilken den afhjælpende foranstaltning underbygges i praksis, hvilket nødvendiggør en længere gennemførelsesfrist i overensstemmelse med den afhjælpende foranstaltning. X.Udvikling af det elektroniske system vedrørende offentlige udbud (EPS) med henblik på at øge gennemsigtigheden (110)Den ungarske regering forpligtede sig til at oprette en database, der offentliggøres på EPS-webstedet, og som indeholder oplysninger om alle bekendtgørelser om indgåede kontrakter i forbindelse med offentlige udbudsprocedurer i en struktureret form, herunder virksomhedernes identifikationsnumre og navnene på hvert enkelt medlem af konsortier og underleverandører. Denne database vil blive ajourført regelmæssigt (som minimum hvert kvartal) og vil være gratis tilgængelig for offentligheden. Den skal egne sig til elektronisk behandling og navnlig give mulighed for struktureret søgning og masseeksport af data vedrørende udbudsprocedurer. Den ungarske regering forpligtede sig også til at træffe alle de nødvendige foranstaltninger for at udvikle EPS og sikre, at de nyudviklede funktioner var fuldt operationelle senest den 30. september 2022. Desuden forpligtede den ungarske regering sig til uden betingelser og på ubestemt tid at opretholde EPS og dets relevante funktioner. (111)Det vigtigste trin i gennemførelsen af denne foranstaltning var at sikre, at de nyudviklede funktioner var fuldt operationelle senest den 30. september 2022, således at der kan foretages struktureret søgning og eksport af data i EPS i et format, der kan behandles elektronisk. (112)Den 7. oktober 2022 meddelte de ungarske myndigheder Kommissionens tjenestegrene, at den nye funktion i EPS, der giver mulighed for struktureret søgning og eksport af data vedrørende bekendtgørelser om